title: Ernst Josephson

text: Ernst Josephson teki sairausaikanaan kuvituksia Vänrikki Stoolin tarinoihin. Näitä kuvituksia ei kuitenkaan julkaistu hänen elinaikanaan. Tutkijoiden arvioiden mukaan J. L. Runebergin innoittama piirustussarja on syntynyt vuoden 1900 tienoilla. Josephsonin piirustukset ovat vaativia ja intensiivisiä sekä täynnä voimakkaita tunteita.


title: Norbert Nigbur

text: Norbert Nigbur (s. 8. toukokuuta 1948 Gelsenkirchen, Saksa) on saksalainen jalkapalloilija ja vuoden 1974 maailmanmestari.


title: Norbert Nigbur

text: Maalivahtina pelannut Norbert siirtyi Gelsenkirchenin suurimpaan seuraan FC Schalke 04:ään pienestä "SV Gelsenkirchen 06" -organisaatiosta vuonna 1966. Loppujen lopuksi hän pelasi 456 ottelua Bundesliigassa Schalken ja Hertha BSC Berlinin vahvuudessa vuosien 1966 ja 1983 välillä. Hänen suurimmaksi saavutuksekseen seuratasolla muodostui Saksan cupin voitto Schalke 04:ssä 1972.


title: Norbert Nigbur

text: Nigbur debytoi Länsi-Saksan maajoukkueen riveissä aivan vuoden 1974 MM-kisojen alla Helmut Schönin testatessa potentiaalisia kakkosmaalivahteja Sepp Maierin varamiehiksi. Nigbur kantoi liittotasavallan värejä ensi kertaa ystävyysottelussa Espanjaa vastaan helmikuussa 1974 ja oli Maierin ja Wolfgang Kleffin ohella yksi Länsi-Saksan maailmanmestarijoukkueen kolmesta maalivahdista.


title: Anna Maria van Schurman

text: Anna Maria van Schurman (myös: "Anna Maria von Schurman; Anna Maria van Schurman; Anna Maria von Schurmann; Anna Maria van Schurmann; Anna Maria van Schurrman; Anna Maria van Schuurman; Anna Maria van Schürman; Anna Maria Schürmann; Anna Maria Schurman; Anna Maria a Schurman; A. M. a Schurman; Anne Marie de Schurman"; 5. marraskuuta 1607 Köln – 4. toukokuuta 1678 Wieuwerd, Länsi-Friisinmaa) oli alankomaalainen runoilija ja oppinut. Hän oli 1600-luvun mittapuiden mukaan hyvin korkeasti koulutettu. Hän oli lahjakas taiteessa, musiikissa ja kirjallisuudessa, ja hän hallitsi 14 kieltä: silloiset eurooppalaiset valtakielet sekä latinan, kreikan, heprean, arabian, syyrian, aramean ja etiopian.


title: Anna Maria van Schurman

text: Van Schurman syntyi varakkaiden vanhempien Frederik von Schurmanin ja Eva von Harff de Dreibornin perheeseen. Hän osasi lukea jo nelivuotiaana. Isänsä kuoltua hän muutti 1613 äitinsä ja kahden tätinsä kanssa Utrechtiin. Vuonna 1636 hän opiskeli ensimmäisenä naisopiskelijana yliopistossa. Siihen aikaan naisten ei ollut sallittua opiskella yliopistossa, ja oppitunneilla hän joutui istumaan verhon takana, jotteivät miesopiskelijat näkisi häntä. Hän oli kiinnostunut kirjallisuudesta ja kaikista tieteistä, mutta erityisesti teologiasta. Hän suoritti oikeustieteellisen tutkinnon. Anna Maria van Schurmanilla oli myös taiteellisia harrastuksia. Hän teki hienoja kaiverruksia käyttämällä timanttia lasiin. Hänestä tuli taitava kuvanveistäjä, vahamallien tekijä ja norsunluun ja puun veistäjä. Hän myös maalasi, etenkin muotokuvia.


title: Anna Maria van Schurman

text: Schurman tutustui 1664 jesuiitta Jean de Labadieen, joka oli kääntynyt protestantiksi. Labadie oli perustanut mietiskelyä harrastavan uskonnollisen suuntauksen labadismin. Schurman kiinnostui Labadiesta ja tämän ajatuksista, ja hänestä tuli tämän pääavustaja. Hänen liittymistään Labadien kannattajiin kauhisteltiin ja arveltiin hänen joko seonneen tai joutuneen ranskalaismiehen hypnoottisen vaikutuksen valtaan. Ryhmä muutti Amsterdamiin, mutta sitä ei otettu hyvin vastaan, ja se muutti sieltä Altonaan (silloiseen Tanskaan, nykyisin Saksaa), jossa Jean de Labadie kuoli 1674. Sen jälkeen ryhmä siirtyi Wieuwerdiin Friisinmaahan, jossa Anna Maria van Schurman kuoli 1678. Labadismi hiipui 70 vuoden kuluttua noin 1750.


title: Anna Maria van Schurman

text: "Naiselle on sopivaa kaikki sellainen, mikä täyttää ihmismielen poikkeuksellisella ja rehellisellä ilolla."


title: Bay Line Railroad

text: Bay Line Railroad LLC on yhdysvaltalainen "Class III" -luokan rautatieyhtiö joka harjoittaa tavaraliikennettä Floridan ja Alabaman osavaltioissa. Yhtiö on holdingyhtiö Genesee & Wyomingin tytäryhtiö. 82 mailin pituinen päärata kulkee Floridan Panama Cityn satamasta Alabaman Dothaniin. Lisäksi yhtiö omistaa sivuradan välillä Grimes–Abbeville, sekä radankäyttöoikeudet CSX Transportation-yhtiön radalla välillä Dothan–Grimes. Dothanissa on yhdysliikenneasema CSX Transportation- ja Chattahoochee & Gulf Railroad -yhtiöiden rataverkoille. Yhdysliikennettä CSX:n kanssa on myös Floridan Cottondalessa, jossa päärata risteää CSX:n pääradan kanssa.


title: Renan

text: Renan Brito Soares (s. 24. tammikuuta 1985 Viamão, Brasilia) on brasilainen jalkapallomaalivahti. Hän edustaa tällä hetkellä brasilialaista Internacionalia.


title: Renan

text: Ensimmäisen ammattilaisottelunsa Internacionalissa hän pelasi Juventudea vastaan 3. huhtikuuta 2005. Renan siirtyi 13. elokuuta 2008 espanjalaiseen Valenciaan. Hänen debyyttiottelunsa Valenciassa päättyi 3–0-voittoon Mallorcasta. Hän nousi lähes heti tultuaan joukkueen ykkösmaalivahdiksi. Kauden puolivälissä hän loukkaantui ja oli lähes koko loppukauden sivussa.


title: Renan

text: Kaudeksi 2009–2010 hänet lainattiin Espanjan pääsarjaan nousseeseen Xereziin. Hän pelasi kauden aikana 35 ottelua, joka päättyi kuitenkin joukkueen kannalta pettymykseen sillä se putosi pääsarjasta.


title: Renan

text: Renan lainattiin jälleen kaudeksi 2010–2011, tällä kertaa kasvattajaseuraansa Internacionaliin.


title: Meghnad Desai

text: Meghnad Jagdishchandra Desai, paroni Desai (syntynyt 10. heinäkuuta 1940, Vadodara) intialaissyntyinen brittiläinen taloustieteilijä ja kirjailija. Hän on London School of Economicsin emeritusprofessori ("Centre for the Study of Global Governance") ja Britannian parlamentin ylähuoneen jäsen. Hän on kirjoittanut lukuisia taloustieteellisiä julkaisuja ja ollut kehittämässä niin sanottua inhimillisen kehityksen indeksiä, jonka avulla arvioidaan elinajan, lukutaidon, koulutuksen ja elintason mittareilla ihmisten hyvinvointia.


title: Helsingin luonnontiedelukio

text: Helsingin luonnontiedelukio on Helsingin Käpylässä Mäkelänkadun varrella sijaitseva kaupungin omistama lukio. Lukiossa on noin 700 oppilasta ja noin 55 opettajaa. Opiskelija pystyy valitsemaan yleislinjan tai luonnontiedelinjan, noin kolmasosa opiskelijoista opiskelee luonnontiedelinjalla. Luonnontiedelinjalle pääseville on tiukempi seula. Helsingin luonnontiedelukio on lempinimeltään "Hellu" ja se tekee yhteistyötä lähellä sijaitsevan Yhtenäiskoulun lukion kanssa.


title: Helsingin luonnontiedelukio

text: Helsingin luonnontiedelukio perustettiin keväällä 1999 yhdistämällä Käpylän lukio ja Meilahden lukio. Ajatusta uuden luonnontiedepainotteisen lukion perustamisesta oli vahvasti ajanut professori, Skepsis ry:n entinen puheenjohtaja ja kunniajäsen Nils Mustelin, joka suunnitteli jopa koulun logonkin. Hänen testamenttilahjoituksellaan perustettu Nils Mustelinin säätiö on vuodesta 2007 alkaen myöntänyt yhdelle luonnontiedelukion oppilaalle 100 euron suuruisen stipendin ""tieteellisen ajattelun harrastuksesta ja hyvästä opintomenestyksestä"".


title: Helsingin luonnontiedelukio

text: Koulun rakennus on sikäli poikkeuksellinen että sitä ei ole varta vasten rakennettu kouluksi, vaan se on entinen Paragon-yhtiön pääkonttori. Rakennus valmistui vuonna 1973 ja sen on suunnitellut tunnettu arkkitehti Aarno Ruusuvuori. Lukion lisäksi rakennuksessa sijaitsee liiketiloja sekä kaupungin opetusviraston mediakeskus.


title: Helsingin luonnontiedelukio

text: Koulun tunnuslause:


title: Kansankirjallisuus

text:
Kansankirjallisuus oli 1800-luvun uudelle suomalaiselle kirjalliselle kulttuurille ja kansalliselle heräämiselle luonteenomainen ilmiö.
Suomenkielistä kirjallisuutta alettiin tuolloin tietoisesti kehittää,
ja sillä ajateltiin olevan tärkeä kansallinen tehtävä.


title: Keihäsakaasia

text: Keihäsakaasia ("Acacia aneura") on akasioiden sukuun kuuluva pensas tai pieni puu, joka esiintyy Australian kuivassa sisämaassa.


title: Keihäsakaasia

text: Keihäsakaasia on pensasmainen tai puumainen noin 10 metriä korkeaksi kasvava kasvi. Oksat alkavat noin metrin korkeudesta ja runko on 20–30 senttimetriä halkaisijaltaan. Keihäsakaasia on pitkäikäinen kasvi ja se saattaa kasvaa noin metrin kymmenessä vuodessa, mutta kuivuuden takia kasvu saattaa pysähtyä kokonaan. Täyteen mittaansa kasvaneet yksilöt ovatkin yleensä yli 100-vuotiaita.


title: Keihäsakaasia

text: Lajilla ei ole ollenkaan kasvitieteellisestä näkökulmasta lehtiä, joita korvaa ruskeanvihreät lehdykät tai lehtiruodit. Lehdet ovat kooltaan ja muodoltaan melko vaihtelevia. Keihäsakaasia kukkii yleensä kolme tai neljä kertaa vuodessa. Eniten kukkia kehittyy normaalisti keväällä tai kesän sateiden jälkeen. Kirkkaankeltaiset kukat ovat 15–30 millimetriä pitkiä. Kukista kehittyy myöhemmin ruskeita hedelmiä.


title: Keihäsakaasia

text: Keihäsakaasiaa esiintyy Australian kuivilla ja puolikuivilla alueilla. Päälevinneisyysalue käsittää Australian keskiset ja eteläiset osat Länsi-Australian rannikolta Queenslandin läntiseen osaan ja Uuteen Etelä-Walesiin.


title: Keihäsakaasia

text: Keskimäärin keihäsakaasian kasvupaikoilla sataa 200–250 millimetriä vettä vuodessa. Kasvin suurimmat esiintyvät ovat tulva- ja eroosiotasangoilla sekä laajoissa laaksoissa. Kukkuloiden rinteillä sitä kasvaa vain hajanaisesti. Hiekkaharjuilla keihäsakaasiaa saattaa kasvaa dyynien välisissä notkelmissa. Maaperä on usein punamaata ja hiekkaa tai hiekkaista savimaata.


title: Adrian Vandenberg

text: Adrian Vandenberg (synt. Adrianus van den Berg) (s. 31. tammikuuta 1954) on alankomaalainen graafikko, kitaristi, lauluntekijä ja kuvataiteilija. Hän on esiintynyt Teaser, Vandenberg, Whitesnake ja Manic Eden -yhtyeissä.


title: Adrian Vandenberg

text: Vandenberg aloitti uransa 1978 Teaser-yhtyeessä, joka julkaisi yhden albumin. Hän perusti oman yhtyeensä nimeltä Vandenberg, ja teki sen kanssa kolme albumia 1980-luvulla. Hänet kutsuttiin Whitesnakeen ensin vain soittamaan studiosessioissa Whitesnake-albumin viimeistelyvaiheessa, mutta seuraavalle albumille, "Slip of the Tongue", han osallistui jo kaikkien kappaleiden kirjoittamiseen. Ennen studioon menoa Vandenberg loukkasi kätensä, eikä voinut soittaa. Hän osallistui kuitenkin keikoille ja kiertueille. Hän lähti virallisesti Whitesnakesta vuoden 1991 jälkeen ja ryhtyi päätoimiseksi kuvataiteilijaksi. Hän on kuitenkin soittanut satunnaisesti Whitesnaken keikoilla erikoisvieraana.


title: Ihmelintu Wattoo-Wattoo

text: Ihmelintu Wattoo-Wattoo (ransk. "Wattoo Wattoo Super Bird") on ranskalainen animaatiosarja, jonka loivat René Borg ja Hubert Ballay vuonna 1978. Sarjan pääroolissa on ihmelintu Wattoo-Wattoo. Sarjassa on 56 viiden minuutin jaksoa, ja sen ideana on kertoa opettavaisia tarinoita lapsille. Moraalin lisäksi tärkeässä osassa on luonnonsuojelu. Suomessa sarjaa esitettiin 52 jakson verran TV1:n Filmituokiossa syksystä 1979 alkaen.


title: Ihmelintu Wattoo-Wattoo

text: Wattoo-Wattoo on ovaalimaisen muotoinen mustavalkoinen lintu, jolla on pitkät, hoikat jalat ja kädet sekä pitkä pyrstö. Wattoo-Wattoo asuu lajitoveriensa kanssa Auguste-nimisellä, paradoksaalisesti kuution muotoisella planeetalla. Wattoo-Wattoo on älykäs, nopea ja nokkela. Wattoo-Wattoo on oikeastaan kalalintu (oiseau-poisson) eli se pystyy myös elämään veden alla. Sen ominaisuuksiin kuuluu myös maagisia kykyjä, se pystyy mm. muuttamaan muotoaan. Sen lajitoverit kykenevät myös monistumaan väristämällä itseään.


title: Ihmelintu Wattoo-Wattoo

text: Ensimmäisessä episodissa Wattoo-Wattoo tulee tietoiseksi maapalloa muistuttavalla planeetalla asuvista Zwaseista ja muuttaa heidän pariinsa ratkomaan Zwasien ongelmia. Ihmistä karrikoivat Zwasit ovat typeriä, hanhimaisia olentoja, jotka aiheuttavat kotiplaneetallaan paljon pahaa itselleen, luonnolle ja eläimille. Zwasit eivät ole varsinaisesti pahantahtoisia, mutta heidän tietämättömyytensä ja ajattelemattomuutensa saa silti tuhoa aikaan.


title: Ihmelintu Wattoo-Wattoo

text: Wattoo-Wattoo tarkkailee alati tilannetta, ja kun asiat alkavat luistaa huonoon suuntaan, tarttuu Wattoo-Wattoo ohjaksiin. Wattoo-Wattoo pyrkii päättäväisesti antamaan Zwaseille opetuksen ja saamaan heidät toimimaan toisella tavalla. Tarvittaessa Wattoo-Wattoo kutsuu lajitovereitaan hätiin viheltämällä heille kutsun, joka kuuluu halki avaruuden. Apurit ovat Wattoo-Wattoon kaltaisia, mutta pienempiä ja yleensä monistavat itseään tarvittavan määrän.


title: Ihmelintu Wattoo-Wattoo

text: Kun Wattoo-Wattoo on tyytymätön, se muuttaa muotoaan ja saattaa lähteä takaisin Augustelle pohtimaan ongelmaa. Kun taas Wattoo-Wattoo saa Zwasit toimimaan toisella tavalla ja ongelman ratkaistuksi, se osoittaa tyytyväisyyttään tanssimalla ja laulamalla.


title: Ihmelintu Wattoo-Wattoo

text: Credot ovat sarjan eläimiä, sekä lemmikkejä että villieläimiä. Ne ovat aina pyöreitä muodoltaan, mutta niiden väri vaihtelee. Hanhimaisten Zwasien typeryydestä kärsivät varsinkin heidän lemmikkinsä, mutta eivät niiltä säästy villieläimetkään.


title: Ihmelintu Wattoo-Wattoo

text: Ihmelintu Wattoo-Wattoon loi Hubert Ballay, joka käsikirjoitti sarjan yhdessä René Borgin kanssa. Borg myös ohjasi sarjan, kun taas Ballay teki siihen musiikin. Alkuperäisessä, Ranskan kielisessä versiossa on kertojana Dorothée (alun perin nimeltään Frédérique Hoschedé). René Borg oli myös taiteellinen johtaja Albert Barillén sarjassa "Olipa kerran ihminen".


title: Lukumäärämitta

text: Lukumäärämitta on mitta, joka kertoo joukon alkioiden lukumäärän. Lukumäärämitta toimii lähinnä yksinkertaisena esimerkkinä mitasta, mutta sen avulla voidaan myös tutkia sarjateoriaa mittateorian perustulosten avulla.


title: Lukumäärämitta

text: Jos "X" on joukko, niin "lukumäärämitta" on kuvaus formula_1, jolle


Lukumäärämitta


title: Lukumäärämitta

text: missä merkintä |A| tarkoittaa äärellisen joukon alkioiden lukumäärää eli mahtavuutta. Lukumäärämitta toteuttaa mitan ehdot.formula_4formula_5formula_8


title: Lukumäärämitta

text: Tällöin myös funktion "f" lukumäärämittaintegroituvuus palautuu kysymykseen siitä suppeneeko edellä oleva sarja itseisesti.


title: Lukumäärämitta

text: Tämän tiedon avulla voimme osoittaa niin sanotun Hölderin epäyhtälön sarjoille käyttämällä formula_9-normien vastaavaa Hölderin epäyhtälöä.


title: José Mari Bakero

text: José Mari Bakero (s. 11. helmikuuta 1963 Goizueta, Navarra, Espanja) on espanjalainen jalkapallovalmentaja ja entinen pelaaja.


title: José Mari Bakero

text: Hänen pelaajauransa ulottui vuosien 1980–1998 väliin. Urallaan hän edusti kahta Espanjan pääsarjajoukkuetta, Real Sociedadia ja Barcelonaa. Hän oli pelipaikaltaan aluksi hyökkääjä, mutta myöhemmin urallaan hänestä tehtiin hyökkäävä keskikenttäpelaaja. Bakero tunnettiin hyvänä maalintekijänä ja syöttelijänä, sekä hyvänä johtajana.


title: José Mari Bakero

text: Bakero teki debyyttinsä ammattilaisurallaan jo 17-vuotiaana Real Sociedadissa vuonna 1980. Kahdeksan Real Sociedadissa pelatun kauden aikana hän oli mukana voittamassa kahta pääsarjamestaruutta, vuosina 1981 ja 1982. Hänen joukkuekavereinaan pelasivat muun muassa Luis Arconada, Jesús María Zamora ja Jesús María Satrústegui. Vuonna 1988 Bakero allekirjoitti sopimuksen Barcelonan kanssa, jossa pelasivat myös muita baskipelaajia Txiki Begiristain, Julio Salinas ja Jon Andoni Goikoetxea. He olivat yksi legendaarisen "Dream teamin" tukipylväistä.


title: José Mari Bakero

text: Vuosina 1988–1997 hän pelasi yhteensä 329 ottelua Barcelonassa. Uransa hän päätti meksikolaisessa Tiburones Rojos de Veracruzissa.


title: José Mari Bakero

text: Bakero edusti urallaan myös Espanjan maajoukkuetta. Hän oli mukana vuosien 1990 ja 1994 MM-kilpailuissa. Hän pelasi yhteensä 30 ottelua ja teki niissä 7 maalia.Pelaajauransa jälkeen hän siirtyi Barcelonan organisaatioon toimien Llorenç Serra Ferrerin sekä Louis van Gaalin apuvalmentajana. Vuonna 2004 hän siirtyi valmentamaan Málagan reservijoukkuetta. Vuonna 2005 hän toimi Real Sociedadin urheilutoimenjohtajana, ja myöhemmin kauden päätyttyä hänestä tuli joukkueen uusi päävalmentaja.


title: José Mari Bakero

text: Bakero liittyi Ronald Koemanin valmennusryhmään, joka siirtyi Valencian päävalmentajaksi marraskuussa 2007. Koeman erotettiin päävalmentajan tehtävästä myöhemmin kaudella ja samalla myös Bakero poistui Valenciasta. Marraskuussa 2009 hän siirtyi valmentamaan puolalaista Polonia Varsovaa. Bakero johdatti seuran ensimmäisellä kaudellaan sijalle 13. Kausi 2010–2011 alkoi komeasti Polonian voitettua kolme neljästä ensimmäisestä ottelusta. Kauden ensimmäinen tappio Korona Kielcelle viidennellä kierroksella koitui kuitenkin Bakeron kohtaloksi ja hän sai yllättäen potkut tehtävistään.


title: José Mari Bakero

text: Marraskuun alussa 2010 Bakero palasi valmennustehtäviin, kun Puolan hallitseva mestari Lech Poznań palkkasi hänet päävalmentajakseen. Bakeron debyyttiottelussa Lech kaatoi Eurooppa-liigan lohkovaiheen ottelussa Manchester Cityn 3–1. Bakeron johdolla Lech Poznań eteni Puolan cupin loppuotteluun 2011, jossa se kuitenkin kärsi tappion Legia Varsovalle rangaistuspotkukilpailun jälkeen. Kaudella 2011/12 joukkueen menestys oli heikompaa ja Bakero sai lopulta helmikuussa 2012 potkut seurasta.


title: José Mari Bakero

text: Joulukuussa 2012 Bakero jatkoi uraansa perulaisen Club Juan Aurichin päävalmentajana. Kehnojen peliesitysten ja huonojen tulosten myötä seura erotti Bakeron syyskuussa 2013.


title: Witchfinder General (yhtye)

text: Witchfinder General on vuonna 1979 perustettu brittiläinen heavy- ja doom metal -yhtye, joka luetaan osaksi NWOBHM-aikakautta.


title: Witchfinder General (yhtye)

text: Yhtyeen nimi tulee samannimisestä kauhuelokuvasta vuodelta 1968. Yhtye on ottanut vahvasti vaikutteita Black Sabbathilta. Levyn kannet ovat myös tunnettuja yläosattomista ”noidista”, joista yksi oli tunnettu malli Joanne Latham. Yhtye oli aktiivisena vuosina 1979–1984 ja palasi vuonna 2006. Yhtye on merkittävä ”old school” doom metalin pioneeri ja tunnettu omasta soundistaan. Sanoitukset kertovat muun muassa okkultismista, kuolemasta ja noituudesta.Entiset jäsenetStudioalbumitLivealbumitKokoelma-albumitSinglet ja EP:t


title: Primer

text: Primer on yhdysvaltalainen vuonna 2004 valmistunut scifi-elokuva aikamatkustuksen tahattomasta keksimisestä. Elokuvan on kirjoittanut, ohjannut ja tuottanut Shane Carruth, entinen matemaatikko ja insinööri, vain 7 000 dollarin budjetilla. Elokuva tunnetaan monimutkaisesta juonirakenteestaan ja ennätyksellisen pienestä budjetista.


title: Devin Setoguchi

text: Devin Charlie Kenichi Setoguchi (s. 1. tammikuuta 1987 Taber, Alberta) on kanadalainen jääkiekkoilija, pelipaikaltaan oikea laitahyökkääjä. Hän edustaa NHL-liigan Los Angeles Kingsiä.


title: Devin Setoguchi

text: Ennen ammattilaisuraansa Setoguchi pelasi vuodet 2003–2007 WHL-junioriliigassa. Kaudesta 2003–2004 kauteen 2005–2006 hän edusti Saskatoon Bladesiä ja kauden 2006–2007 Prince George Cougarsia. Hän siirtyi Cougarsiin lokakuun 2006 pelaajakaupassa, jossa Bladesiin siirtyivät puolustaja Stefan Elliott ja ensimmäisen kierroksen varausvuoro WHL Bantam Draftissa.


title: Devin Setoguchi

text: Kausina 2005–2006 ja 2006–2006 Setoguchi oli joukkueidensa paras pistemies ja maalintekijä. Eniten pisteitä hän teki kaudella 2005–2006, jolla hän teki 65:ssä WHL:n runkosarjaottelussa 83 tehopistettä, 36 maalia ja 47 syöttöpistettä. Hän sijoittui tuolla kaudella liigan pistepörssin seitsemänneksi. Yhteensä hän teki neljän WHL-kauden aikana 243 tehopistettä, 118 maalia ja 125 syöttöpistettä, 255:ssä runkosarjaottelussa ja 34 tehopistettä, 19 maalia ja 15 syöttöpistettä, 29:ssä pudotuspeliottelussa.


title: Devin Setoguchi

text:
San Jose Sharks varasi Setoguchin numerolla kahdeksan ensimmäisellä kierroksella. Hän aloitti ammattilaisuransa kaksi vuotta myöhemmin, jolloin hän pelasi ensimmäisen NHL-ottelunsa 29. lokakuuta 2007 Sharksin kohdatessa vierasottelussa Dallas Starsin. Hän teki tuossa ottelussa, jonka Sharks voitti 4–2, kaksi maalia ja tuli valituksi ottelun ykköstähdeksi. Yhteensä hän pelasi tulokaskaudellaan, kaudella , 44 NHL:n runkosarjaottelua, joissa hän teki 17 tehopistettä, 11 maalia ja kuusi syöttöpistettä, ja yhdeksän pudotuspeliottelua, joissa hän teki maalin ja antoi yhden maalisyötön. Hän pelasi tuolla kaudella myös 23 ottelua San Josen farmijoukkueessa Worcester Sharksissa AHL-liigassa.
Myöhempinä vuosinaan San Jose Sharksissa hän menestyi tilastojen valossa parhaiten kaudella , jolla hän oli joukkueensa toiseksi eniten maaleja ja kolmanneksi eniten pisteitä tehnyt pelaaja tehtyään 31 maalia ja 34 syöttöpistettä, yhteensä 65 tehopistettä, 81:ssä runkosarjaottelussa. 24. kesäkuuta 2011, neljän Sharksissa pelatun kauden jälkeen, hän siirtyi Minnesota Wildiin osana pelaajakauppaa, jossa Wild sai hänen lisäkseen hyökkääjä Charlie Coylen pelaajaoikeudet ja Sharksin ensimmäisen kierroksen varausvuoron , ja jossa Sharks sai vaihdossa puolustaja Brent Burnsin ja Wildin toisen kierroksen varausvuoron . Vain vuorokausi ennen siirtoa Setoguchi oli tehnyt Sharksin kanssa kolmivuotisen jatkosopimuksen.


title: Devin Setoguchi

text: 5.heinäkuuta 2013 Minnesota Wild kauppasi Setoguchin Winnipeg Jetsiin vaihdossa toisen kierroksen varausoikeuteen .


title: Devin Setoguchi

text: Setoguchi varttui maatilalla Taberin pikkukaupungissa Albertan provinssissa. Hänellä on isänsä puolelta japanilaiset sukujuuret.


title: Keltakotiloahven

text: Keltakotiloahven ("Lamprologus ocellatus") on yksi afrikkalaisen Tanganjikajärven endeemisistä kirjoahvenlajeista. Lajia voidaan myös pitää makeanveden akvaarioissa.


title: Keltakotiloahven

text: Keltakotiloahven on pienehkö kirjoahven: koiras voi kasvaa 5,8 cm pitkäksi naaraan jäädessä hieman pienikokoisemmaksi. Keltakotiloahvenen selän suomut ovat keltaiset ja vatsan suomut välkehtivät eri väreissä. Lajista on useita muunnoksia, jotka eroavat toisistaan muun muassa evien värin perusteella.


title: Keltakotiloahven

text: Keltakotiloahven on yleensä varsin rauhallinen kala, mutta koiraat ajavat kutuaikanaan kaikki tunkeutujat pois varaamaltaan alueelta. Kuteminen tapahtuu simpukankuoreen ja akvaariossa tulisikin olla tarjolla simpukankuoria. Keltakotiloahvenet usein myös kätkevät kuorensa peittelemällä niitä hiekalla.


title: Keltakotiloahven

text: Keltakotiloahvenet viihtyvät parhaiten vedessä, jonka lämpötila on 23–25 °C ja pH 8,0–9,0. Ravintonaan laji käyttää pieniä selkärangattomia.


title: Pentti Malaska

text: Pentti Ensio Malaska (11. huhtikuuta 1934 Käkisalmi – 15. maaliskuuta 2012 Helsinki) oli suomalainen tulevaisuudentutkija ja Turun kauppakorkeakoulun professori. Hän oli Rooman Klubin jäsen vuodesta 1972 ja sittemmin sen kunniajäsen.


title: Pentti Malaska

text: Malaska väitteli tohtoriksi 1965 sähkölaitostekniikasta Helsingin Teknillisessä korkeakoulussa. Hän oli Tulevaisuuden tutkimuskeskuksen perustaja ja sen ensimmäinen johtaja. Hän oli Tulevaisuudentutkimuksen Verkostoakatemian (TVA) kansainvälisen neuvottelukunnan (IAB) jäsen kaudella 2007–2009. Hän toimi Turun kauppakorkeakoulun talous- ja tilastomatematiikan professorina 1966–1997 ja TVA:n johtokunnan ensimmäisenä puheenjohtajana.


title: Pentti Malaska

text: Malaskan mukaan ydinvoima on kestävän kehityksen jarru.


title: Reima Kokko

text: Reima Kokko (s. 26. maaliskuuta 1952 Helsinki) on suomalainen jalkapallovalmentaja ja entinen jalkapalloilija.


title: Reima Kokko

text: Pelaajaurallaan Kokko edusti Helsingin Jalkapalloklubia, Kiffeniä, Finnairin Palloilijoita ja Vantaan Palloa. Pisimpään Kokko pelasi Kiffenissä, jota hän edusti yhteensä 11 kauden ajan. Pelatessaan 1979–1981 HJK:ssa yhden Suomen mestaruuden voittanut Kokko pääsi myös maajoukkueeseen ja pelasi yhteensä kuudessa maaottelussa.


title: Reima Kokko

text: FinnPa pelasi 2. divisioonassa, kun Reima Kokko tuli seuran valmentajaksi vuonna 1989. Hänen johdollaan FinnPa nousi 1. divisioonaan ja kauden 1992 päätteeksi Veikkausliigaan. Veikkausliigassa Kokko valmensi FinnPaa kaksi kautta ja parhaimmillaan saavutti 5. sijan nousua seuranneella kaudella. FinnPasta Kokko siirtyi 2. divisioonassa pelanneen Kiffenin valmentajaksi joulukuussa 1994. Hänet pestattiin naisten maajoukkueen valmentajaksi keväällä 1996 Nils Suomalaisen erottua tehtävästään. Kokko jatkoi aluksi myös Kiffenin valmentajana. Maajoukkuevalmentajana Kokko jatkoi vuoden 2000 marraskuuhun asti, jolloin hän erosi Suomen hävittyä Ruotsille EM-jatkokarsinnassa. Kokon valmentamana Suomi oli lähellä myös 1999 MM-kisoihin pääsyä, mutta hävisi lopulta jatkokarsinnassa Venäjälle.


title: Italian 8. armeija

text: Italian 8. armeija oli Italian maavoimien yhtymä, joka taisteli toisessa maailmansodassa itärintamalla.


title: Italian 8. armeija

text:
Armeija perustettiin ensimmäisen kerran 25. tammikuuta 1940. Palveltuaan Pohjois-Italiassa se lakkautettiin jo 31. lokakuuta 1940.
Se perustettiin uudelleen 1. huhtikuuta 1942, kun koottiin joukkoja osallistumaan sotaretkeen Neuvostoliittoa vastaan. Armeijan muodostivat II ja XXXV armeijakunnat, jotka koostuivat operaatio Barbarossaan osallistuneista joukoista ja seitsemästä muusta Mussolinin 1942 itärintamalle lähettämästä divisioonasta. Se alistettiin operaatio Sinisessä Saksan maavoimien armeijaryhmä B:lle, jonka mukana armeija eteni elokuuhun mennessä Donille. Italian 8. armeija oli Stalingradin luoteispuolella, kun puna-armeija aloitti vastahyökkäyksensä, operaatio Uranuksen. Seuranneissa taisteluissa armeija kärsi tappioita ja menetti lopulta taistelukykynsä. Vuoden 1943 tammikuussa sen rippeet koottiin Ukrainaan, mistä suurin osa lähetettiin takaisin Italiaan. Itärintamalle jäi tämän jälkeen vain vähäisiä italialaisia joukkoja.


title: Italian 8. armeija

text: Tappiot olivat suuret. Armeijaan kuului perustettaessa 299 000 miestä, joista 85 000 kaatui tai katosi ja 30 000 haavoittui. Armeijan 1 340 tykistä tuhoutui tai hylättiin 1 200. Armeijan 22 000 moottoriajoneuvosta tuhoutui 18 200.


title: Italian 8. armeija

text: Vuonna 1942 8. armeijaan kuuluivat:


title: Johannes Wirtanen

text: Juho (Johannes) Wirtanen () oli suomalainen rovasti, kirjailija ja kokoomuksen kansanedustaja.


title: Johannes Wirtanen

text: Wirtasen vanhemmat olivat pienviljelijä, räätäli Iisak Wirtanen (aik. Harri) ja Sofia Erkkilä Jalasjärven Jokipiissä. Johannes Wirtanen kävi siellä Harrin kansakoulun, opiskeli 1912–1914 Lapuan yhteiskoulussa ja suoritti 1918 Metodistisen episkopaalisen kirkon pappisseminaarin Helsingissä. Hänet vihittiin papiksi 1923. Wirtanen suoritti ylioppilastutkinnon 1926 Bostonissa ja hän suoritti erotutkinnot 1928 Suomi Collegessa Yhdysvalloissa sekä 1932 Bostonin yliopistossa. Hänet vihittiin myös papiksi vuonna 1928 Suomi-synodissa Yhdysvalloissa. Palattuaan Suomeen Wirtanen suoritti 1932 tutkinnon Helsingin yliopistossa ja sai samana vuonna oikeuden papin virkaan Suomessa. Hän suoritti vielä pastoraalitutkinnon 1935 ja kasvatusopin tutkinnon 1939.


title: Johannes Wirtanen

text: Wirtanen toimi Metodistisen piispallisen kirkon pappina Viipurissa, Vaasassa ja Kuopiossa sekä Luurinmäen orpokodin johtajana 1918–1922. Hän muutti sitten Yhdysvaltoihin toimien siellä siirtolaispappina ja hän oli vuosina 1928–1931 Worcesterin suomalaisen Suomi-synodin seurakunnan pappina. Palattuaan Suomeen Wirtanen toimi Jalasjärven kirkkoherran apulaisena 1931–1933 ja Vaasan suomalaisen seurakunnan virallisena apulaisena 1933–1959. Hän oli Vaasan suomalaisen lyseon uskonnon ja filosofian alkeiden vt. vanhempana lehtorina 1933–1936 ja toimi kenttäpappina vuodesta 1934 alkaen. Sotavuosina 1939–1944 Wirtanen oli rintamapappina ja sotasairaala 27:n pappina.


title: Johannes Wirtanen

text: Wirtanen oli kansanedustajana 1945–1959 edustaen Vaasan läänin eteläistä vaalipiiriä. Hän kuoli kesken edustajakautensa 1959 ja hänen tilalleen eduskuntaan tuli kokoomuksen Reino Ala-Kulju. Wirtanen oli presidentin valitsijamiehenä vuosien 1950 ja 1956 presidentinvaaleissa ja hän oli myös Vaasan kaupunginvaltuuston jäsen.


title: Johannes Wirtanen

text: Johannes Wirtanen oli naimisissa vuodesta 1936 Verna Hellevi Vainion kanssa. Taiteilija Juhani Harri oli hänen poikansa.


title: Inkeri Virtanen

text: Impi Inkeri Virtanen (o.s. Lento 23. kesäkuuta 1921 Turku – 29. kesäkuuta 1962 Turku) oli toiminnanohjaaja ja Suomen kansan demokraattisen liiton kansanedustaja.


title: Inkeri Virtanen

text: Virtasen äiti oli torikauppias Impi Matilda Lento. Hän kävi kansakoulun sekä parturi- ja kampaaja-ammattikoulun ja suoritti Sirola-opiston kurssin 1948. Virtanen toimi kutomatyöntekijäin ammattiosaston toimitsijana 1948 ja sen jälkeen Varsinais-Suomen rauhanneuvoston toiminnanohjaajana vuoteen 1958 saakka.


title: Inkeri Virtanen

text: Virtanen oli kansanedustajana 1958–1962 edustaen Turun läänin eteläinen vaalipiiriä. Hän kuoli kesken edustajakautensa kesäkuussa 1962 ja hänen tilalleen eduskuntaan nousi Eino Roine. Virtanen oli presidentin valitsijamiehenä vuoden 1956 presidentinvaaleissa ja hän kuului myös Turun kaupunginvaltuustoon sekä Suomen rauhanpuolustajien keskustoimikuntaan.


title: Inkeri Virtanen

text: Inkeri Virtanen oli naimisissa vuodesta 1945 Leo Theodor Untamo Virtasen kanssa.


title: Noordwijk

text: Noordwijk on 26 000 asukkaan kaupunki läntisessä Hollannissa. Kaupungin pinta-ala on 51,53 km², josta 16,12 km² on vettä. Kaupunki sijaitsee 25 km Amsterdamista ja 20 km Haagista.


title: Noordwijk

text: Noordwijkissä sijaitsee Euroopan avaruusjärjestön tutkimuskeskus ESTEC.


title: Noordwijk

text: Matkailijat tulevat Noordwijckiin useimmin meren ja 13 km pitkä hiekkarannan takia. Rantahietikossa on myös dyynejä.


title: Noordwijk

text: Vanhimmat merkit asutuksesta ovat alueella ajalta noin 2000 vuotta eaa. Vuonna 847 Noordwijckiin tuli skotlantilainen munkki joka aloitti lähetystyön. Normannit surmasivat hänet, mutta munkin kunniaksi rakennetusta kappelista tuli pyhiinvaelluskohde.


title: Noordwijk

text: Alueen ensimmäisiä elinkeinoja olivat kalastus ja villiyrttien keräily. Kukkasipulien kasvatus aloitettiin 1800-luvulla.


title: Michale Graves

text: Michale Graves (oik. Michael Emanuel, s. 21. maaliskuuta 1975 Dumont, New Jersey, Yhdysvallat) on yhdysvaltalainen muusikko.


title: Michale Graves

text: Graves tuli tunnetuksi Misfitsin solistina vuosina 1995–2000. Hän lauloi albumeilla "American Psycho", "Famous Monsters" ja "Cuts from the Crypt " sekä kirjoitti muun muassa laulut ”Saturday Night”, ”Dig Up Her Bones”, ”Shining”, ”The Haunting”, ”Fiend Club”, ”This Island Earth” ja ”Fiend Without a Face”. Hänellä on soolouran lisäksi useita muita yhtyeprojekteja (Gotham Road, Lost Boys). Hän on esiintynyt myös muutamissa elokuvissa ja vieraillut muiden yhtyeiden levyillä.


title: STS

text: Lyhenne STS voi tarkoittaa seuraavia asioita:


title: Erityistuomioistuin

text: Erityistuomioistuin eli erikoistuomioistuin on tuomiovaltaa käyttävä valtion viranomainen, joka tutkii ja ratkaisee erityisasiantuntemusta vaativia riita- ja rikosasioita. Erityistuomioistuimen toimivalta on rajattu vain tiettyjen asioiden käsittelyyn ja tuomioistuimen kokoonpano poikkeaa yleisistä tuomioistuimista. Erityistuomioistuinten kokoonpanoon kuuluu lakimiesten lisäksi tuomioistuimen alan asiantuntijoita. Tuomioistuimeen saatetaan valita myös eri etupiirien edustajia. Suomessa esimerkki tällaisesta on työtuomioistuin, jonka kokoonpanoon tuomarien lisäksi kuuluu sekä työnantajien että työntekijöiden edustajat.


title: Erityistuomioistuin

text: Ranskan suuren vallankumouksen jälkeen useassa Euroopan maassa lakkautettiin erityistuomioistuimia ja oikeudenkäyttöä yhtenäistettiin siirtämällä asiat yleisiin tuomioistuimiin. Erityistuomioistuimia alettiin perustaa uudelleen 1900-luvulla. Koko maailmassa erityistuomioistuimia on lähes mittaamaton määrä.


title: Erityistuomioistuin

text: Ruotsin vallan aikana erityistuomioistuimiksi katsottavia elimiä syntyi 1600-luvulla, kun hallintoa järjestettäessä annettiin tuomiovaltaa keskusvirastoille niiden toimialaan kuuluvissa asioissa. Tällöin luotiin aksiisi-, halli-, posti-, tulli- ja vuorioikeus. Aatelia ja pappissäätyä koskevat riita- ja rikosasiat käsiteltiin henkilöperusteisissa oikeusistumissa (). Vuoden 1734 lain mukaan nämä asiat tuomitsi ensimmäisenä oikeusasteena hovioikeus. Tämä aatelin erioikeus kumottiin Suomessa vuonna 1867. Suomen autonomian alkuaikana vanhat erityistuomioistuimet vähitellen lakkautettiin ja niiden tehtävät siirrettiin alioikeuksille. 1800-luvun loppupuolella perustetuille hallintovirastoille annettiin harvoin tuomiovaltaa.


title: Erityistuomioistuin

text: Nykyisin suomalaisia erityistuomioistuimia ovat


title: Erityistuomioistuin

text: Lisäksi eräät käräjäoikeudet toimivat tarvittaessa maaoikeuksina.


title: Erityistuomioistuin

text: Aiempia erityistuomioistuimia ovat olleet


title: Erityistuomioistuin

text: Aiemmin oli myös tuomiovaltaa käyttäviä viranomaisia, mutta niitä ei yleensä pidetty varsinaisina erityistuomioistuimina.


title: Antiikin taruja I: Aikojen alussa

text: Aikojen alussa on Arto Kivimäen toimittama, monenikäisille lukijoille suunnattu teos antiikin Kreikan ja Rooman jumaltaruista. Kirjassa kerrotaan myytit maailman synnystä, titaanien taistelusta, Pandoran lippaasta ja vedenpaisumuksesta. Teos on kolmiosaisen "Antiikin taruja" -sarjan ensimmäinen osa. Sarjassa käydään läpi kreikkalais-roomalaisen antiikin keskeiset tarut Troijan sotaan ja Rooman perustamiseen saakka. Kertomusten perusrunkona on Ovidiuksen teos "Muodonmuutoksia".


title: Priapos

text: Priapos () on kreikkalaiseen mytologiaan kuuluva vähäisempi hedelmällisyyden jumala - puutarhojen, karjan ja mieskunnon suojelija. Priapoksen symboli oli fallos, ja hänet kuvattiin yleensä jatkuvassa erektiossa, mistä on johdettu lääketieteen käsite priapismi. Priapokseen suhtauduttiin humoristisesti: hänen uhrieläimensä oli aasi, jota pidettiin hekuman ja tyhmyyden vertauskuvana.


title: Priapos

text: Kreikkalaisen jumaltaruston mukaan Priapos oli Dionysoksen poika, ja hänen äitinsä joko Afrodite tai jokin nymfeistä. Hänen kulttinsa kehittyi ja oli tärkeä Hellespontoksen Lampsakosissa, josta se levisi Aleksanteri Suuren valloitusten vanavedessä muualle hellenistiseen maailmaan. Priapoksen kultilla oli merkittävä sijansa Aleksandriassa. Myöhemmin kultti levisi Italiaan ja yhdistyi osaksi roomalaista jumaltarustoa.


title: Katri Lipson

text: Katri Lipson (s. 1965 Helsinki) on suomalainen lääkäri ja kirjailija.


title: Katri Lipson

text: Lipsonin esikoisromaani "Kosmonautti" sai vuoden 2008 Helsingin Sanomien kirjallisuuspalkinnon. Kirja oli ehdolla myös vuoden 2008 Finlandia-palkinnon saajaksi. Elokuussa 2012 ilmestyi Lipsonin toinen romaani "Jäätelökauppias". Sille myönnettiin vuonna 2013 Euroopan unionin kirjallisuuspalkinto. Teos on käännetty englanniksi, tanskaksi, tšekiksi, ja unkariksi. Maaliskuussa 2016 ilmestyy Lipsonin kolmas romaani, "Detroit".


title: Katri Lipson

text: Lipson opiskeli lääketiedettä Uppsalan yliopistossa Ruotsissa ja valmistui vuonna 1993. Hän on työskennellyt lääkärinä Ruotsissa, Afrikassa ja Suomessa. Lipson asuu perheineen Vantaalla.


title: Helsinki United

text: Helsinki United on suomalainen jalkapalloseura, joka perustettiin vuonna 1989 usean helsinkiläisen seuran yhteenliittymänä.


title: Helsinki United

text: Helsinki Unitediin kuului alun perin Käpylän Pallo, FC Käpylä, Gnistan, Kiffen, Malmin Palloseura ja Pallo-Pojat. Käpylän Pallo ja FC Käpylä erosivat kuitenkin Unitedista ennen kauden 1990 alkua. Uusi seura peri naisissa PP-Futiksen sarjapaikan liigassa ja miehissä Kiffenin 3. divisioonan sarjapaikan.


title: Helsinki United

text: Naisissa Helsinki Unitedia edeltänyt PP-Futis voitti mestaruuden Kaunis Nainen Futis -nimisenä vuonna 1985 ja uudestaan PP-Futiksena vuonna 1989. Helsinki Unitedina seura voitti mestaruuden heti kaudella 1990. Mestaruuskauden jälkeen United joutui kuitenkin rahoitus- ja pelaajavaikeuksiin ja lopulta luopui sarjapaikastaan keväällä 1991.


title: Helsinki United

text: Miehissä Helsinki United säilyi nimenä vuoteen 1995 asti, jolloin se sulautui Kiffeniin.


title: Fredrik Vilhelm

text: Fredrik Vilhelm voi tarkoittaa ainakin seuraavia henkilöitä:


title: Curien laki

text: Curien laki on paramagneettisten aineiden magnetoitumista koskeva laki. Paramagneettisen aineen atomeilla on pysyvä magneettinen momentti. Heikossa ulkoisessa magneettikentässä lämpöliike estää niiden järjestäytymisen, mutta vahvassa kentässä niiden magneettiset momentit järjestäytyvät kentän suuntaisiksi. Jos vain pieni osa atomeista on järjestäytyneitä, aineen magnetoituman ja ulkoisen kentän välinen riippuvuus saadaan Curien laista:


Curien laki


title: Curien laki

text: missä D on ainevakio, M aineen magnetoituma ja H magneettikentän voimakkuus. Curien laki vastaa PTV-systeemiä.


title: Curien laki

text: Kappaleen tällöin saama magneettinen momentti saadaan kertomalla tämä sen tilavuudella tai voidaan laskea myös seuraavasti:


title: Curien laki

text: Laki on saanut nimensä keksijänsä, Pierre Curien mukaan. Curien laki pätee vain ideaalitapauksille ja tarkemmin paramagneettisen aineen käyttäytymistä kuvaa Curien–Weissin laki.


title: Douglas Hofstadter

text: Douglas Hofstadter (s. 15. helmikuuta 1945) on yhdysvaltalainen tietoisuuden tutkija ja viihdematematiikan kansantajuistaja, Nobelin palkinnon saaneen fyysikko Robert Hofstadterin poika. Hänen kirjansa "Gödel, Escher, Bach: an Eternal Golden Braid" voitti Pulitzerin palkinnon vuonna 1980.


title: Douglas Hofstadter

text: Vuosina 1981–1983 Hofstadter julkaisi "Scientific American" -lehdessä kolumnia "Metamagical themas". Ne käsittelivät muun muassa meemin käsitettä, Rubikin kuutiota, ihmisen kykyä käsittää suuria lukuja, seksistisiä ennakko-oletuksia, paranormaaleja ilmiöitä koskevien uskomusten leviämistä sekä vangin dilemmaa. Palstan nimi oli anagrammi Martin Gardnerin samassa lehdessä aikaisemmin ylläpitämän viihdematematiikkakolumnin nimestä "Mathematical games". Kolumnit on myöhemmin julkaistu koottuna saman nimiseksi kirjaksi.


title: FIFA 09

text: FIFA 09 (tunnettu myös nimillä FIFA Football 09 ja FIFA Soccer 09) on EA Sportsin "FIFA"-jalkapallopelisarjan vuonna 2008 julkaistu kuudestoista osa. Pelin on kehittänyt vancouverilainen EA Canada -pelistudio. Peli julkaistiin useille alustoille.


title: FIFA 09

text: FIFA 09:n kannessa on Ronaldinhon lisäksi toinen vaihteleva pelaaja, riippuen alueesta. Nämä pelaajat ovat: Peliin on lisätty Be a Pro -pelimuoto, missä pelaaja ohjaa koko joukkueen sijasta vain yhtä pelaajaa kentällä.


title: FIFA 09

text: Kuten edellisiäkin FIFA-pelejä, FIFA 09:a pystyy pelaamaan myös Internetissä. Otteluissa voi olla enintään 10 pelaajaa 5 vastaan 5 -periaatteella. Tämän mahdollistava "Be a Pro" -pelimuoto ei ole kuitenkaan tulossa myyntiversioon, vaan se tulee ladattavaksi konsolien kauppapaikoille 6–8 viikon päästä pelin julkaisusta. Jokaista kenttäpelaajaa ohjaa siis oikea ihminen. 5 vastaan 5 -pelimuoto tulee kuitenkin vain Pohjois-Amerikkaan ja Eurooppaan, ei Australiaan. Konsolipelaajat pystyvät myös verkon kautta päivittämään kokoonpanonsa. FIFA-sarjan tuottaja Joe Booth on kertonut, että heidän tavoitteensa on tehdä täysi 11 vastaan 11 pelaajan peli, jossa jokainen ihminen ohjaa yhtä pelaajaa. EA uskoo tämän olevan mahdollista vuonna 2010. Ainoastaan PlayStation 3-konsolille on tarjolla FIFA Interactive World Cup -verkkopelimuoto.


title: FIFA 09

text: FIFA 09:ssa on 30 pelattavaa sarjaa joukkueineen:


title: FIFA 09

text: ²Ei FIFA 07:ssä.


title: FIFA 09

text: Edellä mainittujen sarjojen ulkopuolelta mukana ovat seuraavat joukkueet:


title: FIFA 09

text: Sekä seuraavat maajoukkueet:


title: Teekkarien elokuvakerho Montaasi

text: Teekkarien elokuvakerho Montaasi on Espoossa toimiva kaikille avoin elokuvakerho. Montaasin toiminta perustuu muista Suomen elokuvakerhoista poiketen omaehtoiseen elokuvien tekemiseen. Kerho muun muassa järjestää kursseja elokuvataiteesta ja -tekniikasta sekä vuokraa jäsenilleen kalustoa. Montaasi myös järjestää kahdesti vuodessa elokuvanäytöksiä koulutuskeskus Dipolissa Otaniemessä.


title: Teekkarien elokuvakerho Montaasi

text: Montaasi perustettiin vuonna 1957 lähtökohtanaan elokuvan tekemisen ja ilmaisun tarve. Yksi perustajista oli Risto Jarva, joka myöhemmin ryhtyi ammattimaiseksi elokuvaohjaajaksi. Kurssitoiminta oli tärkeässä osassa jo kerhon alkuaikoina. Montaasi järjesti elokuvantekemisen peruskurssin vuosittain jo ennen kuin virallinen elokuva-alan koulutus käynnistyi Ateneumin kamerataiteen osastolla 1959.


title: Teekkarien elokuvakerho Montaasi

text: Kerho laajensi toimintaansa 1960-luvulla säännöllisiin elokuvaesityksiin. Kino Dipoli -nimellä tunnetussa esityssarjassa esitettin 20 elokuvaa lukukaudessa yli 30 vuoden ajan. Vuonna 2001 esitysarja joduttiin lopettamaan katsojamäärän supistuttua. Nykyään esitysten perinnettä jatkavat kaksi kerta vuodessa järjestettävät Kino Dipoli -ilmaisnäytökset.


title: Kaukalopikaluistelu talviolympialaisissa 2002

text: Vuoden 2002 talviolympialaisten kaukalopikaluistelussa kilpailtiin yhteensä kahdeksassa tapahtumassa. Kilpailut järjestettiin EnergySolutions Arenalla.


title: Bob Uecker

text: Bob Uecker (s. 26. tammikuuta 1935 Milwaukee, Wisconsin) on yhdysvaltalainen entinen baseballpelaaja ja nykyinen urheiluselostaja.


title: Bob Uecker

text: Aktiiviuransa aikana Uecker pelasi kuusi kautta MLB:ssä seuroinaan Atlanta/Milwaukee Braves, St. Louis Cardinals ja Philadelphia Phillies. Vuonna 1971 hänet pyydettiin kommentaattoriksi baseballotteluihin ja lopulta hän alkoi selostaa yksinään. ABC:n "Monday Night Baseball" -lähetyksiä hän selosti 1970- ja 1980-luvuilla.


title: Bob Uecker

text: Uecker on myös koomikko ja esiintyi Johnny Carsonin The Tonight Show'ssa noin 100 kertaa. Näyttelijänä hänellä oli päärooli ABC:n komediasarjassa "Mr. Belvedere".


title: Bob Uecker

text: Bob Uecker nimettiin Radio Hall of Fameen vuonna 2001, ja hän pääsi selostajana Baseball Hall of Fameen vuonna 2003.


title: Markku Lappalainen

text: Markku Lappalainen (s. 1955) on suomalainen kirjailija ja toimittaja, syksystä 2008 Journalistin päätoimittaja Johanna Korhosen jälkeen.


title: Markku Lappalainen

text: Lappalainen on toiminut Turun Sanomien toimittajana ja ollut freelance-toimittaja vuodesta 1999. Hän on erikoistunut luontoasioiden käsittelyyn. Hänen lepakoista kertova teoksensa "Lepakot" (Tammi 2001) oli Tieto-Finlandia-ehdokas ja on valittu vuoden luontokirjaksi. Hän on kirjoittanut useita luontoaiheisia teoksia, muun muassa yhteistyössä valokuvaaja Hannu Hautalan kanssa.


title: Manu Kontula

text: Emanuel (Manu) Kontula (7. syyskuuta 1873 Luumäki – 25. tammikuuta 1931 Kuusankoski) oli suomalainen paperitehtaan työmies, vahtimestari ja sosialidemokraattien kansanedustaja.


title: Manu Kontula

text: Kontulan vanhemmat olivat mylläri Tuomas Kontula ja Anna Juntto. Hän työskenteli maatyömiehenä, työnjohtajana ja myllärinä vuoteen 1904 saakka. Kontula oli sitten vuoden verran kaivosmiehenä Yhdysvalloissa 1904–1905 ja palattuaan Suomeen hän oli paperitehtaan työmiehenä Kuusankoskella 1905–1919. Viimeksi Kontula toimi Kuusankosken työväentalon vahtimestarina 1919–1931.


title: Manu Kontula

text: Kontula oli kansanedustajana 1924–1927 edustaen Uudenmaan läänin vaalipiiriä. Hän oli presidentin valitsijamiehenä vuoden 1925 presidentinvaaleissa, kuului Iitin kunnanvaltuustoon ja oli Kuusankosken kunnanvaltuuston puheenjohtajana.


title: Manu Kontula

text: Manu Kontula oli naimisissa vuodesta 1901 Iida Ilomäen kanssa. Hän on kansanedustaja Anna Kontulan isoisoisä.


title: Kustaa Kopila

text: Kustaa Kopila (8. elokuuta 1884 Jokioinen – 21. toukokuuta 1950 Vanaja) oli suomalainen kaupanhoitaja, näyttämön johtaja ja lyhyen aikaa sosialidemokraattien kansanedustaja.


title: Kustaa Kopila

text: Kopilan vanhemmat olivat torppari Kaarle Kopila ja Kustaava Tobintytär. Hän kävi kansakoulun ja teki sitten maanviljelystöitä Jokioisissa. Kopila toimi sen jälkeen sosialidemokraattien vaalipuhujana ja Jokioisten työväen osuuskaupan hoitajana. Hän oleskeli vähän aikaa siirtolaisena Yhdysvalloissa ja palattuaan Suomeen hän oli kaupanhoitajana ja kauppa-apulaisena Ypäjällä. Myöhemmin Kopila toimi kiertävänä työväen näyttämöiden johtajana ja ohjaajana muun muassa Ypäjällä, Terijoella ja Janakkalassa, kauppa-apulaisena Aurassa 1926–1927 sekä sirkustaiteilijana muun muassa Lauritsalassa ja Tampereella.


title: Kustaa Kopila

text: Kopila oli kansanedustajana 1910–1911 edustaen Hämeen läänin eteläistä vaalipiiriä. Hän sai sairauden vuoksi vapautuksen edustajantoimestaan maaliskuussa 1911 ja hänen tilalleen eduskuntaan tuli SDP:n Otto Marttila.


title: Artturi Koskenkaiku

text: Artur (Artturi) Napoleon Koskenkaiku (sukunimi aik. Koskelin; 14. syyskuuta 1871 Saarijärvi – 4. helmikuuta 1955 Saarijärvi) oli suomalainen asioitsija ja sosialidemokraattien kansanedustaja.


title: Artturi Koskenkaiku

text: Koskenkaiun vanhemmat olivat nimismies Karl Konstantin Koskelin ja Aurora Stenbäck. Hän suoritti keskikoulun 1889 ja toimi asioitsijana Saarijärvellä 1894–1942 sekä leima- ja karttamerkkien myyjänä 1909–1918. Koskenkaiku oli Saarijärven säästöpankin johtajana ja kamreerina 1912–1914 sekä myöhemmin vuosina 1916-1919 Pohjoismaiden Osakepankin Saarijärven konttorin johtajana.


title: Artturi Koskenkaiku

text: Koskenkaiku oli kansanedustajana 1919–1922 ja 1929–1930 edustaen Vaasan läänin itäistä vaalipiiriä. Hän oli vuonna 1919 eduskunnan pankkivaliokunnan puheenjohtajana. Koskenkaiku toimi presidentin valitsijamiehenä vuosien 1925 ja 1931 presidentinvaaleissa ja hän oli myös Saarijärven kuntakokouksen esimiehenä sekä Saarijärven kunnanvaltuuston puheenjohtajana.


title: Artturi Koskenkaiku

text: Artturi Koskenkaiku oli naimisissa vuodesta 1919 Venny Irene Flinckmanin kanssa.


title: Pekka Silander

text: Pekka Tuomo Kaleva Silander (15. maaliskuuta 1925 Askainen – 14. toukokuuta 1968 Turku) oli suomalainen sähköasentaja, Metallityöväen liiton toimitsija ja Suomen kansan demokraattisen liiton kansanedustaja.


title: Pekka Silander

text: Silanderin vanhemmat olivat ahtaaja Vihtori Anselm Silander ja Alli Eliina Mäkinen. Hän kävi keskikoulun ja työskenteli sähköasentajana eri laivatelakoilla Turussa 1942–1943 ja 1945–1963. Silander oli päätoimisena luottamusmiehenä Valmetin Pansion telakalla ja hän toimi Metallityöväen liiton Turun ammattiosaston toimitsijana 1964–1966.


title: Pekka Silander

text: Silander oli kansanedustajana 1966–1968 edustaen Turun läänin eteläistä vaalipiiriä. Hän kuoli kesken edustajakautensa toukokuussa 1968 ja tilalle nousi Ensio Laine. Silander oli presidentin valitsijamies vuoden 1968 vaaleissa ja hän kuului myös Turun kaupunginvaltuustoon.


title: Pekka Silander

text: Silander oli Metallityöväen liiton liittovaltuuston puheenjohtaja ja SAK:n työvaliokunnan jäsen. Hän kuului Suomen kommunistisen puolueen , Työväen urheiluliiton liittovaltuustoon ja Valmet Oy:n hallintoneuvostoon.


title: Pekka Silander

text: Pekka Silander oli naimisissa vuodesta 1945 Kerttu Saarisen kanssa.


title: Ožerelje

text: Ožerelje () on kaupunki Moskovan alueen Kaširan piirissä Venäjällä. Se sijaitsee 125 kilometriä Moskovasta etelään ja 10 kilometriä Kaširasta kaakkoon. Kaupungissa risteytyvät Moskovasta Donbassiin ja Saratoviin suuntautuvat rautatiet. Asukkaita on 10 900 henkeä (vuonna 2005).


title: Ožerelje

text: Ožereljen kylä mainitaan ensimmäisen kerran vuonna 1578–1579. Vuonna 1900 rakennetun Paveletsin rautatien varrelle syntyi samanniminen asema. 1930-luvulla paikkakunnasta tuli rautatieristeys ja sinne rakennettiin suuri veturivarikko. Vuonna 1958 Ožerelje sai kaupungin statuksen.


title: Ožerelje

text: Veturivarikon ja muiden rautateitä palvelevien yritysten lisäksi kaupungissa on tiili- ja rehutehdas. Kaupungin lähellä on suurkanala.


title: Eeli Lepistö

text: Eeli Aleksanteri Lepistö (9. elokuuta 1926 Ylistaro – 30. heinäkuuta 1973 Helsinki) oli suomalainen muurari ja sosialidemokraattien piirisihteeri sekä kansanedustaja.


title: Eeli Lepistö

text: Lepistön vanhemmat olivat muurari Juho Jaakko Lepistö ja Susanna Eliina Kallio. Hän kävi kansakoulun ja työskenteli sitten muurarina vuoteen 1957 saakka. Lepistö oli Vaasan läänin pohjoisen sos.dem. piirin piirisihteerinä 1957–1958 ja Vaasan läänin sos.dem. piirisihteerinä 1958–1970.


title: Eeli Lepistö

text: Lepistö oli kansanedustajana 1970–1973 edustaen Vaasan läänin vaalipiiriä. Hän kuoli kesken edustajakautensa kesällä 1973 ja hänen seuraajakseen tuli SDP:n Akseli Rodén. Lepistö oli presidentin valitsijamiehenä vuoden 1968 presidentinvaaleissa ja hän toimi myös Ylistaron kunnanvaltuuston varapuheenjohtajana. Lepistö kuului Osuusliike Vaasanseudun edustajistoon ja Suomi–Neuvostoliitto-Seuran piiritoimikuntaan.


title: Eeli Lepistö

text: Eeli Lepistö oli naimisissa vuodesta 1952 Toini Maria Tynjälän kanssa.


title: NBA-kausi 2000–2001

text: NBA-kausi 2000–2001 oli NBA-liigan 55. kausi. Runkosarja käynnistyi 31. lokakuuta 2000 ja päättyi 18. huhtikuuta 2001. Pudotuspelit päättyivät 15. kesäkuuta 2002 Los Angeles Lakersin uusittua mestaruutensa kukistettuaan Philadelphia 76ersin finaaleissa otteluvoitoin 4–1.V=voitot, H=häviöt, V%=voittoprosentti, *=divisioonansa voittaja


title: Pekka Meriläinen

text: Pekka Meriläinen (11. tammikuuta 1886 Nurmes – 9. huhtikuuta 1926 Ruokolahti) oli suomalainen kivityömies ja sosialidemokraattien piirisihteeri sekä kansanedustaja.


title: Pekka Meriläinen

text: Meriläisen vanhemmat olivat talollinen Juho Meriläinen ja Anna Immonen. Hän kävi kansakoulun ja työskenteli sitten kivityömiehenä Ylivieskassa ja Kokkolassa. Meriläinen toimi myöhemmin sosialidemokraattien puhujana ja Vaasan läänin pohjoisen vaalipiirin sos.dem. piirisihteerinä kuolemaansa saakka.


title: Pekka Meriläinen

text: Meriläinen oli kansanedustajana 1924–1926 edustaen Vaasan läänin pohjoista vaalipiiriä. Hän kuoli kesken edustajakautensa helmikuussa 1926 ja hänen seuraajakseen tuli SDP:n Otto Elfving. Meriläinen oli myös presidentin valitsijamiehenä vuoden 1925 presidentinvaaleissa.


title: Pekka Meriläinen

text: Meriläinen oli naimisissa vuodesta 1926 Helga Eliina Saarisen kanssa.


title: Peter Pelach

text: Peter Pelach (s. 22. heinäkuuta 1974 Liptovský Mikuláš) on slovakialainen riistamaaliampuja ja nuorten maailmanmestari.


title: Peter Pelach

text: Pelach voitti Milanossa 1994 MM-kilpailuissa henkilökohtaisen kullan, kaksi joukkuekultaa ja kaksi joukkuepronssia poikien sarjassa. Miesten sarjassa hän on saavuttanut MM-kilpailuissa kaksi hopeaa ja viisi pronssia.


title: Yrjö Komu

text: Yrjö Aleksanteri Komu (17. tammikuuta 1890 Haapavesi – 5. helmikuuta 1939 Haapavesi) oli asioitsija ja sosialidemokraattien piirisihteeri sekä kansanedustaja.


title: Yrjö Komu

text: Komun vanhemmat olivat unilukkari Aleksi Komu ja Sofia Pihlajaniemi. Hän kävi kansakoulun ja kansanopiston sekä suoritti maamieskoulun talvikurssin. Komu toimi asioitsijana Haapavedellä vuoteen 1919 saakka ja uudelleen 1931–1939. Hän oli välillä Mikkelissä Vapaus-lehden toimittajana ja Mikkelin läänin sosialidemokraattisen piirin piirisihteerinä vuosina 1919–1931.


title: Yrjö Komu

text: Komu oli kansanedustajana huhtikuulta lokakuulle 1917 ja uudelleen 1922–1927. Hän edusti 1917 Oulun läänin eteläistä vaalipiiriä ja 1922–1927 Mikkelin läänin vaalipiiriä. Komu oli myös presidentin valitsijamiehenä vuoden 1925 presidentinvaaleissa.


title: Shalamar

text: Shalamar oli yhdysvaltalainen 70- ja 80-luvulla toiminut pop-yhtye. Yhtyeen kasasi tuottaja Dick Griffey vuonna 1978 sessiomuusikot korvanneiden laulajien Jody Watleyn, Jeffrey Danielin ja Howard Hewettin ympärille.


title: Shalamar

text: Yhtyeen ensimmäinen hitti tällä kokoonpanolla oli vuoden 1979 'Second Time Around', joka nousi Yhdysvaltain pop-listan kahdeksanneksi ja R&B-listan ykköseksi Leon Silvers III:n tuottamana. Yhtyeen isoin listamenestys Isossa-Britanniassa oli vuoden 1982 singlejulkaisu 'A Night to Remember', joka nousi listalla viidenneksi. Yhtyeen menestys alkoi hiipua vuonna 1983 Watleyn ja Danielin jätettyä yhtyeen.


title: Eemil Vekara

text: Emil Henrik (Eemil Heikki) Vekara (sukunimi vuoteen 1906 Krook; 12. marraskuuta 1874 Karstula – 16. helmikuuta 1933 Helsinki) oli suomalainen agronomi, asutustarkastaja ja nuorsuomalaisen puolueen kansanedustaja.


title: Eemil Vekara

text: Vekaran vanhemmat olivat talollinen Heikki Krook ja Maria Gustava Oppman. Hän pääsi ylioppilaaksi 1894 ja valmistui agronomiksi 1897. Vekara hoiti aluksi kotitilaansa Karstulassa 1897–1901 ja toimi sitten Tuorlan maanviljelyskoulun opettajana ja koulutilan kirjanpitäjänä Salossa 1901–1903 sekä Kemin piirin lääninagronomin viransijaisena 1903–1904 ja apulaisagronomina Kemissä 1905–1910. Vekara oli maanviljelijänä Karstulassa 1907–1916 ja hän toimi samalla Karstulan hoitoalueen metsäkasöörinä 1909–1917. Hän oli sen jälkeen Keski-Suomen maanviljelysseuran vt. sihteerinä ja maatalous- ja karjanhoitokonsulenttina 1917–1919, Jyväskylän piirin asutustarkastajana 1919–1929 ja viimeksi Keski-Suomen maanviljelysseuran vt. sihteerinä ja maatalouskonsulenttina 1929–1930.


title: Eemil Vekara

text: Vekara oli kansanedustajana 1917–1919 edustaen Vaasan läänin itäistä vaalipiiriä. Hän oli myös Karstulan kunnallislautakunnan esimiehenä, toimi Valion tilintarkastajana ja kuului Keski-Suomen maanviljelysseuran johtokuntaan.


title: Eemil Vekara

text: Eemil Vekara oli naimisissa vuodesta 1901 Maria Olivia Pietilän kanssa.


title: Pavlovski Posad

text: Pavlovski Posad () on kaupunki Moskovan alueella Venäjällä. Se sijaitsee Meštšeran alangolla Kljazmaan laskevan Vohna-joen rannalla 68 kilometriä Moskovasta itään. Kaupunki on Pavlovski Posadin piirin keskus. Sen kautta kulkee Moskovan ja Vladimirin välinen rautatie (Pavlovski Posadin asema). Asukkaita on 63 700 henkeä (vuonna 2011).


title: Pavlovski Posad

text: Kaupungin paikalla sijainnut Pavlovon eli Vohnan kylä tunnetaan vuodesta 1328 lähtien. 1700-luvun puolivälissä kylän ympärille syntyi pienimuotoista kutomoteollisuutta. 1800-luvun puoliväliin mennessä Pavlovosta tuli huomattava kauppapaikka. Vuonna 1844 se sai kaupunginoikeudet nimellä Pavlovski Posad.


title: Pavlovski Posad

text: 1800-luvun lopulla ja 1900-luvun alussa Pavlovski Posadista muodostui merkittävä tekstiiliteollisuuden keskus, joka on kuuluisa värikkäistä villa- ja silkkihuiveistaan. Nykyään kaupungissa on tekstiiliteollisuuden ohella myös elektroniikka-, laite-, rakennustarvike- ja kemian teollisuutta.


title: Carla Bosco

text: Carla Marta Stefania Bosco (s. 22. joulukuuta 1983 Mikkelin maalaiskunta) on suomalainen entinen pikajuoksija. Hänen siskonsa on entinen yleisurheilija, näyttelijä Manuela Bosco. Siskosten isä oli fysiologian professori Carmelo Bosco. Harri Kirvesniemi on heidän enonsa.


title: Carla Bosco

text: Bosco on saavuttanut 16 aikuisten SM-mitalia, joista neljä kultaista. Hän edusti Suomea lukuisia kertoja maaotteluissa sekä nuorten MM-kilpailuissa Jamaikan Kingstonissa. Hän lopetti kilpauransa vuonna 2009.


title: Carla Bosco

text: Ulkoradoilla


title: Carla Bosco

text: Sisäradoilla


title: The Age of Nero

text: The Age of Nero on norjalaisen black metal -yhtye Satyriconin seitsemäs albumi. Se julkaistiin 3. marraskuuta 2008 levymerkillä Roadrunner Records.


title: Molly Stanton

text: Molly K. Santon (s. 13. maaliskuuta 1980 Los Angeles, Kalifornia, Yhdysvallat) on yhdysvaltalainen näyttelijä, joka esitti "Twins"-sarjassa Farrah Arnoldia vuosina 2005–2006. Hän aloitti näyttelijäuransa vuonna 1999 "Passions"-sarjassa ollessaan 19-vuotias, ja jätti sarjan 2004. Stanton soittaa harrastuksenaan rumpuja, kitaraa sekä pianoa.


title: Sergio Busquets

text: Sergio Busquets Burgos (s. 16. heinäkuuta 1988 Sabadell, Katalonia, Espanja) on espanjalainen jalkapalloilija. Hän edustaa Espanjan Primera Divisiónin Barcelonaa ja on pelipaikaltaan keskikenttäpelaaja. Hän on Barcelonan entisen maalivahdin Carles Busquetsin poika.


title: Sergio Busquets

text: Busquetsin etunimi esiintyy tiedotusvälineissä sekä espanjankielisessä muodossa Sergio että katalaaninkielisessä muodossa Sergi. Pelipaidassaan hän käyttää nimeä Sergio.


title: Sergio Busquets

text: Busquets siirtyi Barcelonan junioreihin kesällä 2005 pelattuaan aikaisemmin Jabacissa. Kaudella 2007–2008 hän nousi seuran kakkosjoukkueeseen, jota valmensi Josep Guardiola. Aluksi vähälle peliajalle jäänyt Busquets onnistui vakiinnuttamaan paikkansa ja pelasi lopulta 23 ottelussa joukkueen noustessa Tercera Divisiónista Segunda División B:hen. Ensiesiintymisensä Barcelonan edustusjoukkueessa hän teki jo 5. kesäkuuta 2007 Katalonian cupin loppuottelussa Espanyolia vastaan.


title: Sergio Busquets

text: Guardiolan siirryttyä Barcelonan edustusjoukkueen valmentajaksi kaudeksi 2008–2009 myös Busquets nousi joukkueen kokoonpanoon vakituisesti. 13. syyskuuta 2008 hän pelasi ensimmäisen Primera Divisiónin ottelunsa; täydet 90 minuuttia kotikentällä Racingia vastaan pelatussa 1–1-tasapelissä. Ensimmäisen maalinsa Busquets teki Mestarien liigan vierasottelussa Baselia vastaan 22. lokakuuta 2008. Joulukuussa 2008 Busquets teki Barcelonan kanssa vuoteen 2013 ulottuvan jatkosopimuksen.


title: Sergio Busquets

text: Onnistuneesti alkaneen pääsarjauran myötä Busquets sai kutsun myös Espanjan maajoukkueeseen. Ensiesiintymisensä maajoukkueessa hän teki 1. huhtikuuta 2009 MM-karsintaottelussa Turkkia vastaan. Aikaisemmin hän on pelannut alle 21-vuotiaiden joukkueessa.


title: Sergio Busquets

text: Busquets solmi Barcelonan kanssa jatkosopimuksen 18. heinäkuuta 2013, joka pitää hänet seurassa kaudelle 2017/18 asti. Hänet voidaan ostaa ulos sopimuksesta 150 miljoonalla eurolla.


title: Sergio Busquets

text: Busquets voitti maailmanmestaruuden Espanjan joukkueessa Etelä-Afrikan MM-kilpailuissa sekä Euroopan mestaruuden Puolan ja Ukrainan EM-kilpailussa 2012. Hän oli mukana Espanjan joukkueessa myös Brasilian MM-kilpailuissa 2014.


title: Robert Bennett (yleisurheilija)

text: Robert Bennett (8. syyskuuta 1919 – 13. joulukuuta 1974) oli yhdysvaltalainen moukarinheittäjä ja olympiamitalisti.


title: Robert Bennett (yleisurheilija)

text: Bennett saavutti moukarinheitossa olympiapronssia Lontoossa 1948 tuloksella 53,73. Hän voitti maanmiehensä Samuel Feltonin seitsemällä senttimetrillä.


title: Erin Sanders

text: Erin Zariah Sanders (s. 19. tammikuuta 1991 Santa Monica, Kalifornia) on yhdysvaltalainen näyttelijä. Hän on näyttellyt Quinn Pensky -nimistä tyttöä "Zoey 101" -sarjassa vuodesta 2005 lähtien. Sanders on näytellyt televisiosarjoissa 9-vuotiaasta asti.


title: Erin Sanders

text: Hänen vanhempansa ovat Kathy Silbert-Sanders ja Marc Sanders. Vuonna 2008 Sanders alkoi näytellä saippuasarjassa "Tunteita ja tuoksuja", jossa hän esittää Eden Baldwin -nimistä hahmoa.


title: Robert Bennett (uimari)

text: Robert Earl Bennett (s. 23. toukokuuta 1943) on entinen yhdysvaltalainen uimari ja olympiamitalisti.


title: Robert Bennett (uimari)

text: Bennett saavutti 100 metrin selkäuinnin olympiapronssia Roomassa 1960 ajalla 1,02,3. Tokion 1964 olympialaisten ainoa selkäuintilaji oli 200 metriä, jossa Bennett saavutti pronssia ajalla 2.13,1 varmistaen Yhdysvaltain kolmoisvoiton.


title: Robert Bennett

text: Robert Bennett on seuraavien henkilöiden nimi:


title: Pöytäliina

text: Pöytäliina on liina, jolla suojataan pöydän pintaa. Pöytäliinan tarkoitus on myös koristaa pöytää ja vaimentaa astioiden aiheuttamaa melua. Usein pöytäliina on valmistettu puuvillasta tai pellavasta. Vanhimmat tunnetut pöytäliinat esiintyvät 1400-luvun maalauksissa.


title: Pöytäliina

text: Pöytähuopaa, nykyisin villan sijasta usein tekokuituista, käytetään pöytäliinan alla tekemään pöydänpinnasta pehmeämpi ja vaimentamaan astioiden melua.


title: Pöytäliina

text: Kaitaliina on pitkänomaisissa pöydissä käytettävä pitkä ja kapea pöytäliina, joka peittää vain pöytäpinnan keskiosan pöydän leveyssuunnassa. Kaitaliinaa voidaan käyttää pelkästään tai koko pöydän kattavan pöytäliinan päällä erityisen juhlavaa kattausta tavoiteltaessa.


title: Pöytäliina

text: Kateliina on kate- eli aluslautasen päälle asetettava, pyöreä tai neliömäinen, usein pitsistä tehty ohut liina, jonka tarkoitus on estää kolahdus, kun ruokalautanen asetetaan katelautaselle.


title: Pöytäliina

text: Lautasliina on kattauksessa usein näyttävästi taiteltu tai lautasliinarenkaaseen rullattu neliömäinen liina, jonka ruokailija avaa ja asettaa syliinsä ruokailua aloittaessaan.


title: Pöytäliina

text: Pikkuliina eli tabletti on kunkin ruokailijan ruokailuvälinekattauksen alle laitettava noin 30 x 40 cm liina, jollaisia voidaan käyttää myös esimerkiksi kukkamaljakon alla.


title: Pöytäliina

text: Vahakangaspöytäliinaa, kansankielellä ”vakstuukia”, käytetään usein arkiruokailupöydän suojana. Vahakangas oli alun perin öljykangasta muistuttavaa vahakäsiteltyä puuvillakangasta, mutta muovikäsittely korvasi vahan 1950–1960-luvuilla.


title: Pöytäliina

text: Kertakäyttöisiä pöytäliinoja valmistetaan sekä paperista että kuitukankaasta.


title: Pöytäliina

text: Muilla kodin pöytäpinnoilla ja pöydänkorkuisten kalusteiden yläpinnoilla käytetään etenkin perinteisessä sisustamisessa pieniä koristeliinoja, jotka peittävät vain osan pinnan keskiosasta. Pyöreillä pöydillä suositaan perinteisesti pyöreitä pitsi- tms. koristeliinoja, suorakulmaisilla pöytätasoilla suorakulmaisia kaitaliinoja. Koristeliinan päälle asetetaan usein jokin koriste-esine. Kukkamaljakon tai huonekasvin alla liina suojelee jossain määrin kalusteen pintaa vesivaurioilta.


title: Clyde Scott

text: Clyde Scott (29. elokuuta 1924 – 30. tammikuuta 2018) oli yhdysvaltalainen pika-aitajuoksija ja olympiamitalisti.


title: Clyde Scott

text: Scott saavutti 110 metrin aitajuoksussa olympiahopeaa Lontoossa 1948 ajalla 14,1 s. Yhdysvallat otti kilpailussa kolmoisvoiton, vaikka maailmanennätysmies Harrison Dillard ei päässyt mukaan epäonnistuttuaan Yhdysvaltain karsinnoissa.


title: Penelope Ann Miller

text:
Penelope Andrea Miller (s. 13. tammikuuta 1964 Los Angeles, Kalifornia, Yhdysvallat) on yhdysvaltalainen näyttelijä. Hänet tunnetaan elokuvista "Mafiakokelas" (1990), "Carlito’s Way" (1993), "" (1994), "The Relic" (1997), "Rhapsody in Bloom" (1998), "Täydellinen paljastus" (2001), "Pahan sanansaattajat" (2007) ja "The Birth of a Nation" (2016).
Miller oli naimisissa Will Arnettin kanssa vuosina 1994–1995. Toisen avioliittonsa hän solmi James Hugginsin kanssa 28. toukokuuta 2000. Heillä on kaksi tytärtä. Miller seurusteli aikoinaan myös Al Pacinon kanssa.


title: Craig Dixon

text: Craig Dixon (s. 3. maaliskuuta 1926) on entinen yhdysvaltalainen pika-aitajuoksija ja olympiamitalisti.


title: Craig Dixon

text: Dixon saavutti 110 metrin aitajuoksussa olympiapronssia Lontoossa 1948 ajalla 14,1 s. Yhdysvallat otti kilpailussa kolmoisvoiton, vaikka maailmanennätysmies Harrison Dillard ei päässyt mukaan epäonnistuttuaan Yhdysvaltain karsinnoissa.


title: Gabonin jalkapallomaajoukkue

text: Gabonin jalkapallomaajoukkue on Gabonin virallinen jalkapallomaajoukkue. Joukkue ei ole koskaan selviytynyt jalkapallon maailmanmestaruuskilpailuihin. Gabonin tunnetuin pelaaja on Pierre-Emerick Aubameyang.


title: George Stanich

text: George Stanich (s. 4. marraskuuta 1928) on entinen yhdysvaltalainen korkeushyppääjä ja olympiamitalisti.


title: George Stanich

text: Stanich saavutti korkeushypyssä olympiapronssia Lontoossa 1948 tuloksella 195 cm. Saman tuloksen saivat toiseksi, neljänneksi ja viidenneksi sijoittuneet, ja ensimmäistä kertaa olympiahistoriassa samaan tulokseen päätyneiden sijoitukset ratkaistiin pudotusten määrällä. Hänen edelleen sijoittuivat australialainen John Winter ja norjalainen Björn Paulson. Yhdysvaltain olympiakarsinnoissa Stanich joutui hyppäämään yli kaksi metriä päästäkseen olympialaisiin.


title: Mustaruostepyrstö

text: Mustaruostepyrstö ("Cercotrichas podobe") on afrikkalainen varpuslintu.


title: Mustaruostepyrstö

text: Linnun pituus on noin 18 cm, siipien kärkiväli 23–28 cm ja paino noin 25 g. Mustaruostepyrstö muistuttaa olemukseltaan ruostepyrstöä, mutta sen höyhenpuku on musta, ja sen pyrstö on huomattavasti pitempi ja koivet hieman korkeammat kuin ruostepyrstöllä. Pyrstösulissa on valkeat kärjet samoin kuin pyrstön alapeitinhöyhenissä. Sukupuolet ovat samanväriset.


title: Mustaruostepyrstö

text: Mustaruostepyrstö elää Afrikan kuivilla alueilla Saharan eteläpuolella Senegalista Punaiselle merelle ja Arabian niemimaan eteläosissa. Nimialalaji "podope" elää Afrikassa ja alalaji "melanoptera" Arabiassa. Laji on paikkalintu, mutta jotkut yksilöt voivat suorittaa vaelluksia, jolloin niitä on tavattu Algeriassa ja Israelissa. Lajin elinalueen laajuus on 1–10 miljoonaa neliökilometriä.


title: Mustaruostepyrstö

text: Mustaruostepyrstöt elävät kuivilla akasiaa kasvavilla savanneilla ja aavikoiden reunamien pensaikoissa. Se viihtyy myös puutarhoissa.


title: Mustaruostepyrstö

text: Pesä on kolossa tai halkeamassa, esimerkiksi puunrungossa, pienen rakennuksen kattorakenteissa tai taatelipalmun lehtiruusukkeessa.


title: Mustaruostepyrstö

text: Mustaruostepyrstöt syövät ainakin hyönteisiä ja muita pieniä selkärangattomia.


title: Herbert Douglas

text: Herbert Douglas (s. 9. maaliskuuta 1922) on entinen yhdysvaltalainen pituushyppääjä ja olympiamitalisti.


title: Herbert Douglas

text: Douglas saavutti pituushypyssä olympiapronssia Lontoossa 1948 tuloksella 754 cm.


title: Jeroen Krabbé

text: Jeroen Aart Krabbé (s. 5. joulukuuta 1944, Amsterdam, Noord-Holland) on alankomaalainen näyttelijä. Hänet tunnetaan muun muassa rooleistaan elokuvista "Gestapon vihollinen nro. 1" (1977), "007 vaaran vyöhykkeellä" (1987), "Punisher" (1989), "Takaa-ajettu" (1993), "Left Luggage" (1998), "Kohtalon arkkitehdit" (2001) ,"Ocean's Twelve" (2004) ja "Transporter 3" (2008).


title: Jeroen Krabbé

text: Krabbé on naimisissa Herman kanssa. Heillä on kolme poikaa, Martjin (s. 1968), Jasper (s. 1970) ja Jakob (s. 1983). Hänen isoisänsä ja isänsä olivat maalareita ja hänen äitinsä oli kääntäjä ja kirjailija. Hänellä on myös veli Tim, joka on kirjailija.


title: Arvi A. Laakso

text: Arvi Aleksander Laakso (31. elokuuta 1903 Tampere – 26. lokakuuta 1997 Tampere) oli suomalainen kommunisti, Hämeen Yhteistyön päätoimittaja sekä Lenin-museon johtaja.


title: Arvi A. Laakso

text: Laaksosta tuli kommunisti kotitaustansa ja sisällissodan vaikutuksesta. Isä kuoli 1918 vankileirillä ja Laakso itsekin joutui 14-vuotiaana vankileirille, josta kuitenkin melko pian vapautui. Laakso liittyi mukaan SKP:hen kesällä 1923. Hän työskenteli nuorena sekalaisissa tehtävissä ja rakennuksilla. Noin vuodesta 1927 hän oli Vaasassa Työn äänen päätoimittajana. Sen jälkeisten tietojen mukaan hän oli puolueen salaisessa toiminnassa mukana, ja EK:lla oli hänestä mappi noin vuodesta 1928. Vuosi 1928 oli vedenjakaja hänen elämässään, ja tuolloin alkoi eteneminen vastuullisempiin tehtäviin puolueessa. Hänet pidätettiin Vaasan torilta 29. huhtikuuta 1929. Hänet vapautettiin 16. heinäkuuta 1929. Hän sai kuitenkin tuomion ja hänet pidätettiin uudestaan 4. huhtikuuta 1930, jolloin hän lähti kärsimään Korkeimman oikeuden langettamaa vuoden mittaista tuomiota syyllistymisestä valtiopetoksen valmisteluun. Hänet tunnettiin supliikkimiehenä


title: Arvi A. Laakso

text: Laakso asui Tampereella lähes koko elämänsä lyhyitä katkoja lukuun ottamatta, kuten että joutui myöhemmin uudelleen vankileireille, muun muassa Koveroon jatkosodan aikana. Hämeen Yhteistyön päätoimittaja hän oli vuosina 1946–1963, ja siirryttyään siitä tehtävästä eläkkeelle hän oli 10 vuotta Tampereen Lenin-museoon johtajana.


title: Arvi A. Laakso

text: Laakson pääosin julkaisemattomia muistelmia on kolmessa paikassa: Tampereen yliopiston kansanperinteen laitoksen arkistossa osana Tampereen poliittinen perinne -äänitekokoelmaa, Laakson pojan Kauko Laakson yksityisarkistossa lehtiartikkeleista Laakson itse editoimana leikekirjana sekä Työväen muistitietotoimikunnan kokoelmissa.


title: Arvi A. Laakso

text: Arvi Laaksolla oli yhdeksän sisarusta, joista kaksi kuoli pienenä. Läheisin hän oli vanhimpien veljiensä Yrjön ja Väinön kanssa, joiden kanssa hän oli samalla vankileirillä. Tunnetuin muista veljistä oli desantti Eino Laakso.


title: Sauvonkylä

text: Sauvonkylä on yksi Halikon suurimmista kylistä kunnan pohjoisosassa Vaskiolla. Sauvonkylä ulottuu Vaskion keskustasta aivan Marttilan kunnanrajalle saakka.


title: Sauvonkylä

text: Sauvonkylän maisemaa leimaa Salo–Aura -tie, joka kulkee kylän halki. Kylän pohjoisosa on harvaanasuttua metsää, mutta etelämpänä on kumpuista peltomaisema, jota rikkoo ojat ja purot sekä hajanainen asutus. Kylän suuret kantatilat sijaitsevat Vaskion keskustan pohjoisosassa, joiden lisäksi eripuolilla kyläaluetta on maatiloja, jotka ovat olleet entisiä torppia tai siirtoväen ja rintamamiesten asutusta.


title: Sauvonkylä

text: Sauvonkylä on myöhäiskeskiaikainen uudisasutuskylä ja ensimmäinen maininta siitä on vuodelta 1533. Kylä paloi 1560-luvun alussa, minkä vuoksi kyläkeskus siirrettiin hieman itään alkuperäisestä paikasta. Hallinnollisesti kylä kuului Marttilaan vuoteen 1860 asti, vaikka samalla se on ollut Halikon emäseurakunnan piirissä. Suurilla kantatiloilla on ollut huomattavan paljon torppia, jotka kaikki itsenäistyivät 1900-luvun alussa. Kunta osti kylän kantatilan Mäen 1921, jonne perustettiin Vaskion toinen kansakoulu. Mäenkoulu toimi peruskouluna vielä vuoteen 2006 asti.


title: Eve Hewson

text: Memphis Eve Hewson (s. 7. heinäkuuta 1991 Dublin, Irlanti) on irlantilainen näyttelijä. Hän on rockyhtye U2:n laulajan Bonon ja hänen vaimonsa Ali Hewsonin tytär. Hänellä on kolme sisarusta. Hän on Jordan Hewsonin pikkusisko. Hewson on esiintynyt elokuvissa "The 27 Club" (2008), "This Must Be the Place" (2011), "Blood Ties" (2013) ja "Enough Said" (2013).


title: James Fuchs

text: James Emanuel ”Jim” Fuchs (6. joulukuuta 1927 Chicago – 8. lokakuuta 2010 New York) oli yhdysvaltalainen kuulantyöntäjä ja olympiamitalisti.


title: James Fuchs

text: Fuchs saavutti kuulantyönnössä olympiapronssia Lontoossa 1948 tuloksella 16,42 m varmistaen Yhdysvaltain selvän kolmoisvoiton – neljänneksi sijoittunut Puolan Mieczyslaw Lomowski hävisi hänelle 99 senttimetriä. Seuraavina vuosina Fuchs paransi neljästi lajin maailmanennätystä. Heinäkuussa 1949 hän teki Oslossa maailmanennätyksen 17,79 m ja paransi sitä huhtikuussa 1950 Los Angelesissa tulokseen 17,82 sekä elokuussa 1950 kahden päivän välein ensin Visbyssä tulokseen 17,90 ja sitten Eskilstunassa tulokseen 17,95. Helsingin 1952 olympialaisten aikaan hän oli yhä maailmanennätysmies, mutta tälläkin kertaa hän oli kolmesta yhdysvaltalaisesta heikoin ja sai pronssia tuloksella 17,06 m. Olympiakultaa voitti Parry O'Brien, joka vuonna 1951 Yhdysvaltain mestaruuskilpailuissa oli katkaissut Fuchsin 88 kilpailun voittoputken.


title: James Fuchs

text: Vuonna 1951 Buenos Airesissa järjestetyissä ensimmäisissä Pan-Amerikan kisoissa Fuchs voitti sekä kuulantyönnön (17,25 m) että kiekonheiton (48,91 m).


title: James Fuchs

text: Fuchs kuoli 82-vuotiaana lokakuussa 2010.


title: Ali Hewson

text:
Alison Hewson (oik. Alison Stewart, s. 23. maaliskuuta 1961, Dublin) on U2-yhtyeen laulaja Bonon vaimo. He menivät naimisiin Irlannissa 21. elokuuta 1982 ja heillä on neljä lasta, Jordan (s. 10. toukokuuta 1989), Eve (s. 7. heinäkuuta 1991), Elijah Bob (s. 18. elokuuta 1999), John Abraham (s. 21. toukokuuta 2001).
Hän on myös toiminut myös tv-ohjelmien kertojana ja tuottajana.


title: Jim Delaney

text: Francis James ”Jim” Delaney (1. maaliskuuta 1921 Butte, Montana – 2. huhtikuuta 2012 Santa Rosa, Kalifornia) oli yhdysvaltalainen kuulantyöntäjä ja olympiamitalisti.


title: Jim Delaney

text: Delaney saavutti kuulantyönnössä olympiahopeaa Lontoossa 1948 tuloksella 16,68 m. Yhdysvallat sai kilpailussa kolmoisvoiton, vaikka maailmanennätysmies Charles Fonville ei selviytynyt mukaan kisajoukkueeseen. Delaney hävisi Wilbur Thompsonille 44 senttimetriä ja voitti James Fuchsin 26 senttimetrillä.


title: Olga Lepešinskaja

text: Olga Vasiljevna Lepešinskaja (; 28. syyskuuta 1916 Kiova – 20. joulukuuta 2008 Moskova) oli balettitanssija. Hän tuli tunnetuksi pitkäaikaisesta työskentelystään Bolšoi-teatterissa, mutta oli tähtenä myös Kirov-teatterissa (Mariinski) ja esiintyi ahkerasti Neuvostoliiton ulkopuolellakin. Hän oli nelinkertainen Stalin-palkinnon saaja ja Neuvostoliiton kansantaiteilija.


title: Viljo Suutari

text: Viljo Herman Suutari (11. joulukuuta 1903 – 1987) oli Kuljetusliiton sihteeri, kirjailija, satamajätkä, rautatieläinen ja toimittaja.. Jatkosodan aikana hän oli vangittuna Koveron keskitysleirillä. Suutari toimi myös Helsingin vapaa-ajattelijat ry;n puheenjohtajana, aina vuoteen 1956.


title: Viljo Suutari

text: Suutari kävi kansakoulun ja opiskeli myöhemmin Työväen Akatemiassa ja Yhteiskunnallisessa korkeakoulussa.


title: Egeanmeren kulttuurit

text: Egeanmeren kulttuurit (myös "aigeialainen kulttuuri", "Aigeian sivilisaatiot") eli Kreikan pronssikauden kulttuurit on yleisnimi Kreikan alueella pronssikaudella vallinneille kulttuureille. Ne ovat saaneet nimensä Egeanmerestä, jonka alueelle kulttuurit sijoittuvat. Kreikan pronssikausi käsittää suunnilleen vuodet 3200–1050 eaa.


title: Egeanmeren kulttuurit

text: Egeanmeren kulttuureihin sisältyvät Kykladien saarilla vaikuttanut kykladinen kulttuuri, ennen kaikkea Kreetan saarella vaikuttanut minolainen kulttuuri sekä pääosin Manner-Kreikassa vaikuttanut helladinen kulttuuri, jonka loppuvaihe tunnetaan mykeneläisenä kulttuurina. Kulttuurien katsotaan saaneen alkunsa alueen pronssikauden alussa noin 3200–3100 eaa., mutta niillä oli edeltäjiä neoliittisen kauden Kreikassa. Kulttuurit kukoistivat yhtä aikaa, ja niillä oli paljon vuorovaikutusta toistensa kanssa. Loppuvaiheessaan ne käytännössä sulautuivat yhteen. Egeanmeren kulttuurit romahtivat noin 1100–1050 eaa., mitä seurasivat Kreikan nk. pimeät vuosisadat. Niiden jälkeen alueella nousi antiikin Kreikan kulttuuri.


title: Egeanmeren kulttuurit

text: Kykladinen kulttuuri oli Egeanmeren alueen kulttuureista varhaisin. Sen alku sijoitetaan noin vuoteen 3200 eaa., mutta sillä oli jo neoliittisen kivikauden edeltäjiä. Kulttuuri vaikutti Kykladien saarilla, jotka sijaitsevat Egeanmeren saariston eteläisissä keskiosissa.


title: Egeanmeren kulttuurit

text: Kykladit ovat olleet asuttuja todennäköisesti viimeistään 11000 eaa., jolloin míloslaista obsidiaania vietiin jo Manner-Kreikkaan. Varhaisimmat merkit asutuksesta ovat neoliittiselta kaudelta noin 5500 eaa. Metallien käyttö sai alkunsa noin ajalla 4200–3200 eaa., mikä luetaan yleensä kuitenkin vielä myöhäiseksi kivikaudeksi tai kalkoliittiseksi kaudeksi eli kuparikaudeksi. Pronssikauden katsotaan alkaneen alueella noin 3200 eaa., mihin sijoitetaan myös kykladisen kulttuurin varhaisimman vaiheen eli varhaiskykladisen kauden alku. Kulttuuri säilyi kuitenkin käytännössä pitkään edelleen kuparikautisena, ja varsinaisen pronssin käyttö alkoi vasta noin 2300 eaa. Samaan aikaan alkoi purjealusten käyttö, mikä helpotti merenkulkua ja kaupankäyntiä.


title: Egeanmeren kulttuurit

text: Kykladinen kulttuuri ei todennäköisesti ollut indoeurooppalainen eikä se tuntenut kirjoitustaitoa. Varsinkin varhaiskykladisella kaudella kykladinen kulttuuri oli materiaaliselta kulttuuriltaan hyvin omaleimainen. Pääosa löydöistä on peräisin haudoista. Kulttuuri tunnetaan ennen kaikkea niin kutsutuista kykladisista idoleista. Merkittäviä löytöpaikkoja ovat muun muassa Náxos, Páros, Kéros, Sýros, Mílos (Fylakopí) ja Amorgós.


title: Egeanmeren kulttuurit

text: Minolainen kulttuuri kehittyi Egeanmeren etelälaidalla sijaitsevalla Kreetan saarella noin 3100 eaa. Kulttuuri tunnetaan ennen kaikkea suurista palatsikeskuksistaan, kuten Knossos, Faistos, Mália ja Káto Zákros. Palatsien rakentaminen alkoi noin 1950 eaa. Kulttuuri kävi laajaa kauppaa ja perusti eräänlaisia siirtokuntia myös Kreetan ulkopuolelle. Näistä tunnetuin on Akrotírin minolainen kaupunki Thíran saarella Santorínilla. Minolainen kulttuuri oli Euroopan ensimmäinen korkeakulttuuri, ja se kirjoitti tuntematonta minolaista kieltä käyttäen kreetalaisia hieroglyfejä sekä lineaari-A-kirjoitusta. Kulttuuri ja sen kieli eivät olleet indoeurooppalaisia.


title: Egeanmeren kulttuurit

text: Minolainen kulttuuri jaetaan päätasolla kolmeen vaiheeseen, varhaisminolaiseen, keskiminolaiseen ja myöhäisminolaiseen kauteen. Toisaalta kulttuuri on perinteisesti jaettu jaksoihin myös palatsikeskusten rakennus- ja tuhoutumisvaiheiden avulla. Näin saatuja kausia ovat esipalatsikausi, jolloin palatseja ei vielä ollut (n. 3100–1950 eaa.); ensimmäisten palatsien protopalatsikausi (n. 1950–1800 eaa.); kulttuurin kukoistuskausi uusi palatsikausi (n. 1800–1450 eaa.); kolmas palatsikausi tai yhden palatsin kausi (monopalatsikausi), jolloin Knossos oli mykeneläisen kulttuurin vallassa ainoana jäljellä olevana palatsina (n. 1450–1375 eaa.); sekä jälkipalatsikausi tai loppupalatsikausi (n. 1375–1050 eaa.).


title: Egeanmeren kulttuurit

text: Helladinen kulttuuri on nimitys Manner-Kreikassa samaan aikaan noin vuodesta 3100 eaa. vaikuttaneelle kulttuurille. Se on terminä kehitetty siksi, että Manner-Kreikan arkeologiset löydökset saataisiin vertailukelpoiseen ajoituskehikkoon kykladisen ja minolaisen kulttuurin kanssa. Kulttuuri jaetaan päätasolla varhaishelladiseen, keskihelladiseen ja myöhäishelladiseen kauteen. Myöhäishelladinen kausi, joka käsittää noin vuodet 1700–1050 eaa., tunnetaan paremmin mykeneläisen kulttuurin kautena. Sen kukoistuskautta olivat myöhäismykeneläisen kauden vuodet 1400–1100 eaa.


title: Egeanmeren kulttuurit

text: Varhaishelladisella kaudella Manner-Kreikassa oli pieniä kaupunkeja, jotka olivat yhteydessä Anatoliaan kykladisen kulttuurin kautta. Merkittävimpiin löytöpaikkoihin kuuluu mm. Lerna. Keskihelladisella kaudella vaikuttivat minyalaiset, jotka tekivät alueen ensimmäistä dreijalla tehtyä keramiikkaa. Indoeurooppalaiset kreikkalaiset asuttivat Manner-Kreikan todennäköisesti keskihelladisen kauden alkupuolella noin 2000 eaa. Tämän jälkeen helladinen kulttuuri oli indoeurooppalainen ja (proto-)kreikankielinen. Eräänä merkkinä kreikkalaisten saapumisesta on pidetty juuri minyalaisen keramiikan ilmestymistä.


title: Egeanmeren kulttuurit

text: Myöhäishelladinen mykeneläinen kulttuuri on saanut nimensä keskuspaikastaan Mykenestä Peloponnesoksella. Kulttuurin ensimmäisenä merkkinä pidetään uusia hautaustapoja ja tästä ilmenevää sosiaalista eriytymistä eri yhteiskuntaluokkiin. Mykeneläinen kulttuuri oli läheisissä yhteyksissä minolaisen kulttuurin kanssa, ja sai siltä paljon vaikutteita. Myös mykeneläinen kulttuuri tunnetaan palatsikeskuksistaan, kuten Mykene, Tiryns ja Pylos. Loppuvaiheessaan kulttuuri valloitti Kreetan, ja myös Knossoksesta tuli mykeneläinen keskus. Tuossa vaiheessa kulttuuri kirjoitti mykeneläistä kreikkaa lineaari-B-kirjoituksella, joka perustui minolaiseen lineaari-A:han.


title: Egeanmeren kulttuurit

text: Mykeneläinen kulttuuri romahti noin 1100–1050 eaa. mahdollisesti valloituksiin, sisäisiin levottomuuksiin tai esimerkiksi luonnonkatastrofien ja nälänhädän seurauksena. Antiikin ajan kreikkalainen mytologia sijoittuu pääosin mykeneläisen kulttuurin maailmaan, ja lienee säilyttänyt siitä paljon muistumia.


title: Egeanmeren kulttuurit

text: Egeanmeren kulttuureille on kehitetty seuraavanlainen ajoituskehikko, jonka perusteella ne voidaan jakaa aikakausiin, joiden avulla niiden kehitystä voidaan myös verrata. Koska kulttuurit vaikuttivat toisiinsa, aikakaudet ovat suurelta osin päällekkäisiä, mutta niissä on ajoittaisia ja paikallisia eroavaisuuksia. Alla esitetyt ajoitukset seuraavat niin kutsuttua korkeaa kronologiaa, jossa kausi LM IA määräytyy Santorínin tulivuorenpurkauksen uuden ajoituksen (n. 1627–1600 eaa.) perusteella aikaisempaa selvästi varhaisemmaksi. Ajoitukset ovat summittaisia ja pyöristettyjä. Kirjainlyhenteitä käytetään englanninkielisessä ja tieteellisessä kirjallisuudessa.


title: Musta aurinko nousee

text: ”Musta aurinko nousee” on Juice Leskinen Grand Slamin esittämä kappale ja Juice Leskisen koko uran yksi tunnetuimmista kappaleista. Se julkaistiin singlenä ja myöhemmin "Pyromaani palaa rikospaikalle" -albumilla vuonna 1985. Leskinen kertoi työstäneensä kappaleen tekstiä peräti yhdeksän vuotta. Kappale tunnetaan myös Sakari Kuosmasen soittamasta kitarasoolosta.


title: Musta aurinko nousee

text: Kappale alkaa sanoilla "Riisu yltäni tähtivyö", ja myöhemmin siinä on monimerkityksinen kertosäe ”Ja jonakin aamuna / ennen sarastusta / huomaat että musta / aurinko nousee". ”Musta aurinko nousee” voi viitata väriltään mustaan aurinkoon tai puhekieliseen ilmaukseen ”minusta” tai "minun mielestäni". Mustaa väriä koskeva merkitys on kuitenkin johdonmukaisin ja ilmeisin, sillä sanoitus on kirjoitettu kirjakielellä, joten äkkinäinen, yhden sanan mittainen siirtymä puhekieleen olisi epäjohdonmukainen, Leskiselle harvinainen tyylirikko.


title: Musta aurinko nousee

text: Kappaletta on versioitu myöhemmin ahkerasti, etenkin 2000-luvulla.


title: Musta aurinko nousee

text: Single nousi midprice-listan sijalle 7.


title: Maanapparit

text: Maanapparit ("Corythopis") on napsijoiden heimoon kuuluva lintusuku. Sukuun kuuluu 2 lajia.


title: Rusonapsijat

text: Rusonapsijat ("Euscarthmus") on tyrannien heimoon kuuluva lintusuku.


title: Nils Jungell

text: Nils Reguel Jungell (16. lokakuuta 1895 Pietarsaari - 29. joulukuuta 1971) oli suomalainen jääkärikapteeni. Hänen vanhempansa olivat merikapteeni Niklas Edvard Jungell ja Johanna Adelaide Marklund. Hänet vihittiin avioliittoon vuonna 1920 Eva Margaretha Sundmanin kanssa, josta hän erosi vuonna 1931 ja avioitui toisen kerran vuonna 1932 Maria Koschin kanssa.


title: Nils Jungell

text: Jungell kävi viisi luokkaa Pietarsaaren ruotsalaista yhteiskoulua.


title: Nils Jungell

text: Jungell työskenteli harjoittelijana tekstiilialalla Pietarsaaressa ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 19. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, josta hänet siirrettiin 13. elokuuta 1917 alkaen pataljoonan täydennysjoukkoon oltuaan sitä ennen sairauden takia hoidettavana useissa sotilassairaaloissa. Hänet laskettiin lopulta 21. elokuuta 1917 sotapalvelukseen kykenemättömänä siviilitöihin, mutta joutui epäonnekseen jälleen sairaalaan, missä joutuikin virumaan niin pitkään, että pataljoona kerittiin kotiuttamaan hänen sairaalassa olonsa aikana.


title: Nils Jungell

text: Jungell palasi takaisin Suomeen sisällissodan jo laannuttua 5. 5. 1918 ja astui armeijan palvelukseen 5. elokuuta 1918 Helsingin jalkaväkirykmenttiin, josta muodostettiin myöhemmin ensin Itämeren jalkaväkirykmentti n:o l ja myöhemmin Porin rykmentti. Hän toimi rykmentissä koulutusaliupseerina ja 5. tammikuuta 1919 alkaen komppanianvääpelinä. Hänet siirrettiin 10. toukokuuta 1920 alkaen 1. Divisioonan esikuntaan esikuntavääpeliksi ja 18. syyskuuta 1920 alkaen Autopataljoonaan, missä hän toimi niin varikon vääpelinä kuin teknillisen toimiston rahastonhoitajanakin. Armeijasta hän erosi 31. maaliskuuta 1927 ja siirtyi liikealalle ja 15. lokakuuta 1928 alkaen tullaajaksi Valtion lentokonetehtaalle, mistä hän siirtyi tullaajaksi ja kuljetuspäälliköksi Puolustusministeriöön. Talvi ja jatkosodan aikana hän toimi samassa toimessa sota-aikana Päämajassa.


title: Antti Junkkari

text: Antti Junkkari (9. elokuuta 1886 Räisälä - 25. huhtikuuta 1970) oli suomalainen jääkärikapteeni. Hänen vanhempansa olivat maanviljelijä Tuomas Junkkari ja Anna Javanainen. Hänet vihittiin avioliittoon vuonna 1918 Laina Katri Läheniemen kanssa.


title: Antti Junkkari

text: Junkkari kävi kansakoulun ja Haminan taistelukoulun vuonna 1918.


title: Antti Junkkari

text: Junkkari työskenteli maanviljelijänä Räisälässä ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 17. joulukuuta 1915, josta hänet siirrettiin 9. heinäkuuta 1917 alkaen pataljoonan 2. konekiväärikomppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella Riianlahdella ja Aa-joella.


title: Antti Junkkari

text: Junkkari saapui takaisin Suomeen (Vaasaan) vänrikiksi ylennettynä jääkärien pääjoukon mukana 25. helmikuuta 1918. Suomen sisällissotaan hänet komennettiin joukkueenjohtajaksi 4. Jääkärirykmentin 8. jääkäripataljoonan konekiväärikomppaniaan ja otti osaa sisällissodan taisteluihin Raudussa ja itärajalla.


title: Antti Junkkari

text: Junkkari palveli sisällissodan jälkeen joukkueenjohtajana 4. Jääkärirykmentistä muodostetussa Jääkäripataljoona n:o 4:ssä, joka tunnettiin myöhemmin ensin nimellä Jääkäripataljoona n:o 2 ja myöhemmin Pohjolan jääkäripataljoona. Armeijasta hän erosi 16. lokakuuta 1918 ja siirtyi sen jälkeen viljelemään maata Räisälään.


title: Antti Junkkari

text: Junkkari osallistui talvisotaan 5. Kuormastokomppanian päällikkönä ja osallistui sotatoimiin Karjalankannaksella. Jatkosodan puhjettua hänet komennettiin 38. Polttoaineosaston päälliköksi, josta hänet siirrettiin myöhemmin Käkisalmen ilmasuojelu-alueen 1006. Ilmasuojelukomppanian päälliköksi, mistä hänet siirrettiin vuonna 1942 edelleen päälliköksi 1721. Ilmasuojelukomppaniaan. Ilmasuojelu tehtävistä hänet kotiutettiin vielä vuonna 1942, mutta joutui muuttamaan evakkona sotien jälkeen Lohjalle sieltä hankkimalleen tilalle. Hänet haudattiin Lohjalle.


title: Väinö Junnila

text: Väinö Alfred Junnila (30. syyskuuta 1893 Helsinki - 8. lokakuuta 1934) oli suomalainen jääkärivänrikki. Hänen vanhempansa olivat sähköliikkeen omistaja Frans August Junnila ja Anna Liisa Karittala. Hänet vihittiin avioliittoon vuonna 1926 Tyyne Margareta Johanna Salovaaran kanssa.


title: Väinö Junnila

text: Junnila kävi kolme luokkaa Pietarsaaren ruotsalaista yhteiskoulua.


title: Väinö Junnila

text: Junnila työskenteli asentajana Pietarsaaressa ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 11. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella Riianlahdella ja Aa-joella. Rintamakomennuksensa jälkeen hän suoritti Libaussa vuonna 1917 järjestetyn moottoripyöräkurssin.


title: Väinö Junnila

text: Junnila saapui takaisin Suomeen (Vaasaan) varavääpeliksi ylennettynä jääkärien pääjoukon mukana 25. helmikuuta 1918. Suomen sisällissotaan hänet komennettiin aluksi komppanian vääpeliksi ja myöhemmin joukkueenjohtajaksi 1. Jääkärirykmentin 2. jääkäripataljoonan 3. komppaniaan. Hän otti osaa sisällissodan taisteluihin Lempäälässä ja Kämärän asemalla sekä Viipurissa.


title: Väinö Junnila

text: Junnila palveli sisällissodan jälkeen joukkueenjohtajana Kaartin jääkäripataljoonassa, josta hänet siirrettiin 30. kesäkuuta 1918 alkaen Jääkäripataljoona n:o 4:ään, mikä tunnettiin myöhemmin ensin nimellä Jääkäripataljoona n:o 2 ja myöhemmin Pohjolan jääkäripataljoona. Pataljoonassa hänen toimensa oli olla pataljoonan aseupseeri. Hänet siirrettiin aseupseerin paikalta 7. marraskuuta 1918 alkaen Laatokan jalkaväkirykmentti n:o 6:een, mikä taasen tunnettiin myöhemmin nimellä minkä Viipurin rykmentti. Rykmentissä hän palveli ensin nuorempana upseerina ja 1. kesäkuuta 1919 alkaen 8. komppanian päällikkönä. Armeijasta hän erosi 1. lokakuuta 1919 ja siirtyi hänen isän perustamaan sähköliikkeeseen töihin Pietarsaareen.


title: Max Jurvelius

text: Max Wilhelm Jurvelius (7. kesäkuuta 1896 Vaasa – 2. helmikuuta 1969) oli suomalainen jääkärikapteeni.


title: Max Jurvelius

text: Jurveliuksen vanhemmat olivat merikapteeni Viktor Jurvelius ja Wilhelmina Bagge. Hän kävi kolme luokkaa Vaasan ruotsalaista lyseota vuosina 1909–1912, Vaasan kauppakoulun vuosina 1913–1914 ja suoritti yksityisesti seitsemännen luokan Vaasan ruotsalaisessa yhteiskoulussa vuonna 1929. Hän suoritti Haminan taistelukoulun vuonna 1918 ja voimistelukurssin Helsingissä vuonna 1924 sekä sotilaspedagogisen kurssin vuonna 1925. Taktiikan soveltamiskurssin Jurvelius suoritti Suojeluskuntain päällystökoulussa vuonna 1927 ja Taistelukoulun komppanianpäällikkökurssin vuonna 1930. Hänet vihittiin vuonna 1924 avioliittoon Signe Julia Henriette Lindin kanssa.


title: Max Jurvelius

text: Jurvelius liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 21. lokakuuta 1915. Hän otti osaa ensimmäisen maailmansodan taisteluihin Saksan itärintamalla Misse-joella ja Riianlahdella, josta hänet siirrettiin pataljoonan täydennysjoukkoon 8. joulukuuta 1916. Täydennysjoukosta Jurvelius komennettiin Saksan meriesikunnan järjestämille räjäytyskursseille Berliiniin ja Kieliin. Kurssit käytyään hänet lähetettiin muutaman muun keralla keväällä 1917 erikoistehtäviin Ruotsiin ja Suomeen. Heidän epäonnekseen Ruotsin viranomaiset pidättivät heidät Ruotsin ja Suomen rajalla, minkä jälkeen he olivat Ruotsin viranomaisten silmälläpidon alaisena Luulajassa. Ruotsista vapauduttuaan he jatkoivat saamaansa tehtävää, kunnes joulukuussa 1917 Jurvelius sai määräyksen lähteä Suomeen kouluttamaan suojeluskuntajoukkoja.


title: Max Jurvelius

text: Jurvelius saapui Suomeen 10. joulukuuta 1917 Uumajasta Merenkurkun yli hiihtäen Vaasaan ja alkoi välittömästi saamansa tehtävän mukaisesti kouluttaa suojeluskuntajoukkoja Vaasan ympäristössä. Myöhemmin hän siirtyi kouluttajaksi Vimpelin sotakouluun ja sisällissodan puhjettua hän otti komentoonsa 28. tammikuuta 1918 alkaen Vaasan suojeluskunnan 2. komppanian ja johdatti komppaniansa Vaasan ja Oulun kaupunkien valtauksiin. Vaasan ja Oulun tapahtumien jälkeen hän toimi Vaasan suojeluskuntajoukoista kootun Vaasan pataljoonan sotilasohjaajana ja komentajan apulaisena kun pataljoonan siirrettiin sotatoimialueelle Satakunnan rintamalle. Hän otti osaa taisteluihin pataljoonan joukoissa Susikoskella, Laviassa ja Suodenniemellä.


title: Max Jurvelius

text: Jurvelius määrättiin sisällissodan jälkeen Vaasan rykmentin aliupseerikoulun johtajaksi, josta hänet siirrettiin 1. heinäkuuta 1918 rykmentin hajottamisen yhteydessä Suomen valkoiseen kaartiin, missä hän toimi joukkueenjohtajana eri komppanioissa. Meripataljoonaan hänet siirrettiin joukkueenjohtajaksi 31. tammikuuta 1919, mistä hänet siirrettiin 29. syyskuuta 1920 komppanianpäälliköksi Käkisalmen läänin rykmentin 12. komppaniaan. Polkupyöräpataljoona 3:een hänet siirrettiin 20. huhtikuuta 1921 ja hänet sijoitettiin komppanianpäälliköksi 3. komppaniaan. Viimein hänet siirrettiin 2. helmikuuta 1926 komppanianpäälliköksi Uudenmaan rykmentin 6. komppaniaan. Armeijasta hän erosi 18. helmikuuta 1935 ja siirtyi vuonna 1937 ylimääräiseksi virkailijaksi puolustusministeriön sotahistoriallisen toimiston palvelukseen.


title: Max Jurvelius

text: Jurvelius osallistui talvisotaan komentajana Jalkaväkirykmentti. 63:n 1. pataljoonassa, josta hänet siirrettiin Toimistoupseeriksi Helsingin suojeluskuntapiirin esikuntaan. Välirauhan aikana hän toimi aluksi samassa tehtävässä, mutta siirrettiin myöhemmin komppanianpäälliköksi Jalkaväenkoulutuskeskus 7:ään. Koulutuskeskuksesta hänet siirrettiin Pataljoonankomentajaksi ja komppanianpäälliköksi Jalkaväkirykmentti 9:ään. Jatkosodan puhjettua hänet komennettiin Helsingin suojeluskuntapiirin esikuntaan toimistoupseeriksi ja toimi tehtävässä vuoteen 1942 saakka, jolloin hänet kotiutettiin. Hänet haudattiin Vaasaan.


title: LibriVox

text: LibriVox on verkkokirjasto ja projekti äänikirjojen tuottamiseksi. Kaikki LibriVoxin tuottamat äänikirjat ovat tekijänoikeudesta vapaita, ja niitä tuottavat vapaaehtoiset lukijat, joko yksin tai yhdessä. LibriVox perustettiin vuonna 2005.


title: LibriVox

text: LibriVox-projekti on tuottanut noin 11000 äänikirjaa 36 kielellä (huhtikuu 2018), ja useimmiten äänikirjoja julkaistaan 60-100 joka kuukausi. Suurin osa lähdeteksteistä saadaan Gutenberg-projektilta Yhdysvaltain tekijänoikeuslakien mukaisesti.


title: Atacameñot

text: Atacameñot oli intiaanikansa, joka asutti Atacaman autiomaan Andien puoleista osaa. Atacameñot puhuivat kunzaa.


title: Atacameñot

text: Ensimmäiset ihmiset, jotka asuittivat Atacamaan, olivat nomadeja. Ne metsästivät alueen kamelieläimiä. Suurien eläinlaumojen ja alkeellisten maanviljelysmetodien ansiosta Atacaman ihmiset pystyivät olemaan osan vuodesta paikallaan. He joutuivat vaeltamaan vain kausittain.


title: Atacameñot

text: Vuosien 2000–1000 eaa. välisenä atacameñot jättivät kokonaan nomadisen elämäntyylin. Tässä vaiheessa heidän taloutensa perustui pääasiassa laamojen kasvatukseen ja maissin viljelyyn. Vuosien 400 eaa.–100 jaa. atacameñot saavuttivat huippukautensa ja he elivät useissa keidaskaupungeissa.


title: Melaine Walker

text: Melaine Walker (s. 1. tammikuuta 1983 Kingston) on jamaikalainen yleisurheilija, 400 metrin aitajuoksun olympiavoittaja ja maailmanmestari.


title: Melaine Walker

text: Walker sijoittui alle 20-vuotiaiden MM-kilpailuissa Annecyssä 1998 viidenneksi 200 metrin juoksussa ja kuului Jamaikan pronssijoukkueeseen 4 × 100 metrin viestissä. Seuraavana vuonna hän oli alle 18-vuotiaiden MM-kilpailuissa Bydgoszczissa 200 metrillä toinen ajalla 23,72 ja sijoittui 100 metrin aitajuoksussa kuudenneksi. Vuonna 2000 hän sai alle 20-vuotiaiden MM-kilpailuissa Santiago de Chilessä pronssia 400 metrin aitajuoksussa ajalla 56,96 ja juoksi ankkuriosuuden Jamaikan saavuttaessa hopeaa 4 × 400 metrin viestissä. Edmontonin MM-kilpailuissa 2001 hän putosi 400 metrin aitajuoksun alkuerissä.


title: Melaine Walker

text: Walker sai syntymäkaupungissaan Kingstonissa pidetyissä alle 20-vuotiaiden MM-kilpailuissa 2002 hopeaa 400 metrin aidoissa ajalla 56,03. Lisäksi hän sijoittui viidenneksi 100 metrin aitajuoksussa. Manchesterin Kansainyhteisön kisoissa hän oli 400 metrin aitajuoksussa neljäs. Osakan MM-kilpailuissa 2007 hän eteni pitemmällä aitamatkalla välieriin ja sijoittui samana syksynä kolmanneksi juostuaan ajan 54,31.


title: Melaine Walker

text: Walker voitti olympiakultaa 400 metrin aidoissa Pekingissä 2008 ajalla 52,64. Hän paransi aiempaa ennätystään 0,84 sekuntia ja kukisti yli sekunnilla hopeamitalisti Sheena Tostan. Myöhemmin samana syksynä hän voitti ajalla 54,06. Berliinin MM-kilpailuissa 2009 hän voitti kultaa maailman kaikkien aikojen toiseksi parhaalla ajalla 52,42. Hän voitti samana vuonna myöa ajalla 53,36. Daegun MM-kilpailuissa 2011 hän sijoittui toiseksi ajalla 52,73. Lontoon olympialaisissa 2012 hän karsiutui 400 metrin aitajuoksun välierissä.


title: Melaine Walker

text: Walker on pituudeltaan 165 cm ja hän painaa 53 kg.


title: Ludwig Reichenbach

text: Heinrich Gottlieb Ludwig Reichenbach (8. tammikuuta 1793 Leipzig–17. maaliskuuta 1879 Dresden) oli saksalainen kasvi- ja lintutieteilijä.


title: Ludwig Reichenbach

text: Ludwig Reichenbachin isä oli Johann Friedrich Jakob Reichenbach, joka julkaisi ensimmäisen Kreikka-Saksa sanakirjan vuonna 1818. Ludwig opiskeli lääketiedettä ja luonnontieteitä Leipzigin yliopistossa vuodesta 1810 lähtien. Hän valmistui lehtoriksi 1818. Vuonna 1820 hänet valittiin Dresdenin luonnonhistoriallisen museon johtajaksi ja Dresdenin Kirurgis-Lääketieteellisen akatemian professoriksi. Edellisessä virassa hän toimi vuoteen 1872 asti ja jälkimmäisestä virasta hän luopui vuonna 1862. Hän oli perustamassa Dresdenin kasvitieteellistä puutarhaa ja eläintarhaa.


title: Ludwig Reichenbach

text: Dresdenin museon eläintieteellinen aineisto paloi lähes täysin vuonna 1849, mutta Reichenbach onnistui palauttamaan sen entiselleen vain muutamassa vuodessa. Kokoelma on perustana sille, mitä museo on nykyisin.


title: Ludwig Reichenbach

text: Reichenbach oli tuottelias kirjoittaja. Hänen kirjojaan ovat muun muassa 10-osainen "Iconographia Botanica seu Plantae criticae" (1823-32) ja "Handbuch der speciellen Ornithologie" (1851-1854).


title: Ludwig Reichenbach

text: Reichenbach kuvaili ja nimesi suuren määrän sekä kasveja että lintuja, kuten prinssikalastajan ("Actenoides princeps") ja töyhtönapsijoiden suvun "Anairetes". Hänen kunniakseen on nimetty keltaperämedestäjä ("Anabathmis reichenbachii").


title: Kuolema (Alajärvi)

text: Kuolema on kyläkunta Alajärvellä Etelä-Pohjanmaan maakunnassa. Kuoleman läpi kulkee länsi–itäsuunnassa valtatie 16.


title: Kuolema (Alajärvi)

text: Kylästä on linnuntietä matkaa Nygårdiin 1,7 kilometriä, Järvenpäähän 1,7 km, Kytölään 2,5 km, Iiruuhun 3,1 km, Kivimäelle 6,1 km ja Myllykankaalle 7,5 km. Kuolema-Hölkkä on kylällä vuosittain järjestettävä hölkkätapahtuma. Viides Kuolema-Hölkkä järjestettiin heinäkuussa 2008. Kuolemassa toimii myös kyläkauppa K-extra Pitkänen.


title: Kuolema (Alajärvi)

text: Ruotsalaisen valokuvaaja Eva Perssonin syksyllä 2005 ilmestynyt esikoisteos "Elämää Kuolemassa" kuvaa elämää Kuoleman kylässä. Kirja on saanut Ruotsissa ja Saksassa suurta huomiota mediassa.


title: Kuolema (Alajärvi)

text: Nimeltään saman aiheisia kyläkuntia Alajärvellä ovat lännestä itään luetultuna Halla-aho, Nälkämäki ja Kuolema. Nimien syntyyn liittyy tarina uudisasukkaasta, joka eteni lännestä kohti itää: ensimmäisellä asuinpaikalla kiusasi halla, toisella nälkä ja kolmannella kohtasi kuolema. Nykyään asukkaat ovat vähentyneet, ja myös itse Kuoleman kylää uhkaa kuolema.


title: Taneli Tenhunen

text: Taneli Tenhunen (4. marraskuuta 1985 Kiuruvesi) on kiuruvetinen pyörätuolitenniksen pelaaja. Tenhunen selviytyi ensimmäisissä paralympiakisoissaan Pekingissä 2008 toiselle kierrokselle eli 32 parhaan joukkoon . Joulukuussa 2007 Tenhunen voitti arvostetun ammattilaisturnauksen Prahassa .


title: Formula One 2001

text: Formula One 2001 on Sonyn kehittämä Formula 1 -pelisarjan ajopeli, joka julkaistiin vuonna 2001 PlayStation- ja PlayStation 2 -konsoleille. Peli sisältää kaikki kauden tallit, kuljettajat ja radat. Pelin mukana on kausikooste kaudesta . Pelin suomenkielisinä selostajina toimivat Matti Kyllönen ja Erkki Mustakari.


title: Formula One 2002

text: Formula One 2002 on Sonyn kehittämä Formula 1 -pelisarjan ajopeli, joka julkaistiin 1. marraskuuta 2002 PlayStation 2 -konsolille. Peli sisältää kaikki kauden 2002 kuljettajat, tallit ja radat. Pelissä on lisäksi mukana kauden 2001 kausikooste. Pelin suomenkielisinä selostajina toimivat Matti Kyllönen ja Erkki Mustakari.


title: Formula One 2003

text: Formula One 2003 on Sonyn julkaisema ajopeli, joka julkaistiin 11. heinäkuuta 2003 PlayStation 2 -konsolille. Peli sisältää kaikki kauden 2003 -kuljettajat, tallit ja radat. Pelin suomenkielisinä selostajina toimivat Matti Kyllönen ja Erkki Mustakari.


title: Sibelius (sävellysohjelma)

text:
Sibelius on englantilaislähtöinen, kaupallinen nuotinnosohjelma Microsoft Windows, Mac OS, OS X, ja RISC OS -käyttöjärjestelmille. Sitä käyttävät säveltäjät, sovittajat, esiintyjät, musiikin kustantajat, opettajat ja oppilaat nuotinkirjoitukseen. Ohjelmaa käytetään erityisesti musiikinlajeissa, joissa esittäminen tapahtuu pääsääntöisesti nuoteista.
Ohjelma kuuluu nykyisin Avid Technologyn tuoteperheeseen. Tärkein Sibelius-ohjelman kilpailija on Finale. Sibeliusta voi laajentaa myös erilaisilla soundikirjastoilla, jolloin partituurin saa soimaan halutuilla instrumenteilla realistisin soitinäänin.


title: Sibelius (sävellysohjelma)

text:
Sibeliuksesta on tullut yksi suosituimmista nuotinnosohjelmista, jolla on "satojatuhansia käyttäjiä sadoissa maissa".
Ohjelmasta on englanninkielisen version lisäksi muun muassa saksan-, espanjan-, ranskan- ja japaninkieliset versiot.
Saatavilla on myös ohjelman "Lite"-versioita, joissa on vähemmän ominaisuuksia alhaisempaan hintaan.